
Motto: 


Unui prieten, fost inginer, inventator, 
profesor universitar, căsătorit de cinci ori şi 
care a murit Singur: 


Sfârşitul veseliei 


Era unul din 

şase frați, 

se pregătea pentru 

a şasea căsătorie, 

iubea sincer alte 

şase femei, 

de la care mama 

de nouăzeci şi şase de ani 
aştepta măcar un nepol. 
Între timp, inventa 
produse, tehnologii 

şi mult mai multe lucruri, 
dar nu copii. 

Să trăieşti boem 
este mult mai uşor 
decât să investeşti 

în viitor. 

Când inventezi 

în tehnică, 

întâi munceşti 

şi apoi câştigi 

şi a făcut-o, 

când inventezi 

în viață, 

întâi câştigi 

şi apoi plăteşti 

şi a plătit. 
Într-una din dimineţi, 
a murit Singur, 
între patru pereți. 


(Nicolae VASILE) 

Personajele, situațiile şi acţiunile din această 
carte sunt fictive. Orice asemănare cu realitatea 
este cu totul întâmplătoare. 

Partea I 


OMUL DUS DE DORINȚE 
Motto: 


Trezire, tramvai, patru ore de birou sau 
uzină, masă, tramvai, patru ore de muncă, masă, 
somn şi luni şi marţi şi miercuri şi Joi şi vineri 
şi sâmbătă — iată un drum pe care îl urmăm cu 
uşurinţă aproape tot timpul. 

Dar într-o zi ne pomenim întrebându-ne: 
”Pentru ce?” 

(Albert Camus) 

Omul, între Bine, Rău şi Dumnezeu 


Modele triunghiulare, de poziţionare a 
omului în raport cu ceea ce îl înconjoară fizic şi 
psihic, mai există, unul religios, „În numele 
Tatălui, al Fiului şi al Sfântului Duh”, care sună 
mai degrabă ca trei instanțe succesive în fața 
bietului om, sau altul, filozofic, care defineşte 
condiţiile de echilibru ale omului: „Împăcarea 
cu Mine, cu Lumea şi cu Dumnezeu”. 

Acestea presupun omul fatalmente pasiv, 
fără o direcţie a sa de acţiune. 

În modelul propus, între Bine, Rău şi 
Dumnezeu, ca repere, omul intervine ca factor 
activ, prin dorinţele şi năzuinţele sale, care îl 
motivează în evoluţia sa. 


Fiecare om evoluează pe parcursul vieţii 
sale într-un triunghi format din Bine şi Rău, 
doua laturi pământeşti, finite, şi o a treia latură 
divină, care nu poate fi evaluată, este totul sau 
nimic, zero sau infinit, dar care poate fi adesea 
înlocuită cu ceva mai puţin divin, măsurabil, 
finit, pământean. 


Acest triunghi imaginar evoluează, formând 
un tunel al timpului” specific fiecărei 
persoane, căpătând o formă cu secțiune 
constantă sau variabilă, după cât de stabile sunt 
cele trei laturi, fiind drept sau curbat, continuu 
sau strangulat, dacă vreuna din laturi poate fi 
zero sau infinit, răsucit, atunci când laturile fac 
permutări între ele. 

Binele din acest model este prietenul din 
tine sau din afara ta. Prietenul, dacă există, are o 

mai mare stabilitate, aparent nu trebuie 
întreţinut, poţi fi deschis față de el, el se poate 
supăra, dar nu dispare. 

Răul este duşmanul din tine sau din afara ta. 
Duşmanul, de asemenea, este stabil, este un 
concurent, nu poţi fi deschis față de el, este de 
regulă supărat doar şi pentru că exişti, dacă un 
motiv mai concret nu are. 

Prietenul şi duşmanul se pot schimba între 
ei, dacă interesele reciproce evoluează, dar 
rămân entităţi finite şi continue. 

În acest model, Dumnezeu poate fi chiar El 
sau prin înlocuitori. Înlocuitorii pot fi aleşi de 
cel în cauză sau pot fi autointitulaţi, proveniţi 
din poziții sau preocupări aferente zonei 
infinitului. Dacă Dumnezeu a creat omul, 
înlocuitorii vin tot din aria creației, de genul 
iubire (creează speranță), părinţi (creează copii, 
nepoți), copii, nepoți (creează viitor), artişti 
(creează opere de artă), savanţi (creează 
cunoştinţe), inventatori (creează lucruri noi) etc. 

Pot fi şi entități negative gen ură, 
inventatori de lucruri negative etc. 

Pot fi înlocuitori şi anumite seturi de reguli, 
coduri de conduită etc. 


Acest model triunghiular al existenței 
explică sugestiv câteva situaţii limită. 

Omul simplu, cel „cu frica lui Dumnezeu”, 
nu are de regulă pornirea spre înlocuitori, latura 
divină din modelul triunghiular, credinţa, este 
pentru el infinită. Pentru un moment dat, 
secțiunea tunelului devine, în acest caz, un 
triunghi cu o latură infinită, ceea ce înseamnă 
două semidrepte în prelungire, unite totuşi în 
punctul de zero comun. Binele şi Răul sunt în 
acest caz bine delimitate între ele. Pentru o 
perioadă mai lungă de timp, porțiunea aceasta 
din tunel se extinde pe orizontală şi devine un 
plan. Este cazul logicii bivalente, logica clasică 
(logica terţiului exclus), despre care s-a crezut 
mult timp că este unica. 


Ateul, cel „fără Dumnezeu” şi fără 
înlocuitori ai lui Dumnezeu, este reprezentat de 
două segmente de dreaptă suprapuse (Binele şi 

Răul se confundă), provenite dintr-un triunghi 
cu o latură egală cu zero. Aceştia nu fac 
deosebirea între Bine şi Rău. În acest caz, 
tunelul se strangulează, de asemenea, similar 
cazului precedent, dar devine o bandă de lățime 
finită. Este cazul logicii monovalente. Nu există 
decât o valoare şi aceea “sunt eu”, aceasta este 
logica acestei categorii. Ce cred eu nu este 
sfânt; că nu cred în sfinţi, nu este nici bine, nici 
rău, pentru că acestea se confundă, dar poate fi 
şi bine, şi rău, în funcţie de conjunctură. 

Un exemplu sugestiv îl constituie o bună 
parte dintre politicieni, dacă îi judecăm prin 
prisma logicii bivalente. 

Paradoxal, faţă de principiile morale, aceştia 
sunt oamenii cei mai de succes. Dacă îi vom 
judeca prin prisma logicilor polivalente, vom 
vedea că lucrurile stau altfel. 


O a treia categorie o reprezintă omul 
complex. Omul complex este reprezentat de 
triunghiul complet, finit, Bine-Rău-Înlocuitor 
de Dumnezeu. Este cazul când ne alegem „un 

înlocuitor temporar al lui Dumnezeu”, pe 
cineva în care să credem, ceva ce să dorim 
foarte tare, ceva către care să năzuim. Este 
cazul logicii trivalente, pe care Ştefan Lupaşcu 
(mare epistemolog român, care a trăit în 
Franţa) a denumit-o logica terțiului inclus, iar 
Grigore Moisil (mare matematician român) a 
generalizat-o la logicile polivalente, care au 
stat la baza actualelor moderne logici fuzzy. 


Unde este Dracul în acest model? 

Pornind de la un banc referitor la reclama 
unei firme de telefonie mobilă, răspunsul ar fi 
că este aproape, este peste tot, este cu noi, este 
în noi. Ce spune bancul? 

- Vezi telefonul ăsta mic? Cu el poţi vorbi 
cu oricine, chiar şi cu Dracul. Chiar şi cu 
Dumnezeu. 

- Vrei să încerci? 

- Da. Vreau să vorbesc cu Dracul. 

- Formează 666. 

Formează el 666, răspunde Dracul, vesel, cu 
mare chef de vorbă. Au tot vorbit cam o oră. 

- Vreau şi cu Dumnezeu. 

- Formează 777. 

Formează el 777, răspunde foarte sobru 
Dumnezeu. Omul se fâstâceşte, se pierde şi 
închide repede telefonul. Să fi vorbit câteva 
secunde. 

- Extraordinar! Cred că costă enorm? 

- Formezi 888 şi afli. 

Formează 888 şi primeşte automat 
răspunsul. Prima convorbire 4 Euro, a doua 
convorbire 1000 Euro. 

- Păi, cum? Prima a durat aproape o oră, iar 
a doua câteva secunde. 

- Formezi 999 şi afli. 

Formează 999 şi primeşte explicaţia. Prima 
convorbire, „local call”, a doua convorbire 
„long distance call”. 

Nu tot ce vorbeşte vesel şi mult reprezintă 
binele. 

În cazurile limită, modelul triunghiular 
Bine, Rău, Dumnezeu, devine: 

- Când lipseşte Răul, Binele se suprapune 
cu Dumnezeu şi este Raiul pe Pământ. Toţi văd 
numai partea bună a lucrurilor; 

- Când lipseşte Binele, locul lui Dumnezeu 
e luat de Dracul, care se suprapune cu Răul şi 
este Iadul pe Pământ. Toţi văd numai partea rea 
a lucrurilor; 

- Când lipseşte Dumnezeu şi nici nu există 
un înlocuitor provizoriu, atunci Binele se 
suprapune cu Răul, nu se mai face deosebirea 
între bine şi rău. 

Este cazul ateilor. 

- Când lipsesc două laturi, automat a treia 
este egală cu zero; triunghiul se reduce la un 
punct, iar tunelul se reduce, în timp, la un fir. 
Se spune că totul se ţine într-un fir... de aţă. 


Evoluţia prin acest tunel este împinsă, în 
timp, de năzuințe, de dorințe personale 
materiale, spirituale, sentimentale, sexuale etc. 
Se cunosc cazuri celebre de oameni foarte 
longevivi, cu mare putere de creaţie la vârste 
foarte înaintate, a căror deosebită eficienţă s-a 

explicat prin manifestarea unor dorințe 
puternice de mărire, de susținere a familiei, 
dorințe sexuale. 

Se ştie, de la unul dintre nepoții săi, că 
titanul electrotehnicii româneşti, Nicolae 
Vasilescu-Karpen, o personalitate de prim rang 
la nivel internaţional, persecutat şi de legionari 
şi de comunişti, şi-a crescut singur cei doi 
nepoți, la o vârstă de peste 80 de ani, fără surse 
stabile de existenţă, cu pensia blocată şi dat 
afară de la Academia Română. În tot acest timp, 
el a creat în continuare, iar la peste 90 de ani se 
uita cu binoclul la un cămin de fete vis-à-vis de 
locuința sa. Ascunderea binoclului era singura 
cauză pentru care se supăra pe nepoți. 

Omul simplu poate trăi fără năzuințe; este 
adevărat că este neproductiv pentru alţii, dar el 
nu dă o importanţă prea mare ineficienței sale. 
Pentru el, năzuința supremă este de natură 
divină. 

Ateul, de asemenea, poate trăi fără năzuinţe, 
uneori chiar foarte bine şi foarte productiv 
pentru el, dar foarte rar util pentru alții, pentru 

societate, nefiind supărat deloc din această 
cauză. 

Omul complex pendulează între Dumnezeu 
şi înlocuitorii temporari ai acestuia, făcând 
corect diferența dintre Bine şi Rău, dar nu poate 
merge înainte fără dorinţe foarte puternice. Este 
adesea foarte productiv pentru alții, pentru 
societate, mai puțin pentru el. Pentru el, 
satisfacția constă în îndeplinirea dorințelor, 
năzuințelor, ceea ce îl şi aduce adesea în 
conflict deschis cu Dumnezeu, motiv pentru 
care şi recurge temporar la înlocuitori. 

Pentru oricine este un eveniment primul 
premiu, prima femeie, prima plecare în 
străinătate, prima carte publicată, primul brevet, 
prima realizare artistică etc., dar aceştia vor şi a 
doua oară şi a treia oară, ... şi a n-a oară. 


În sistemul de coordonate spaţiu-timp, 
aceste reprezentări de „tuneluri” se derulează în 
paralel, se ating, se încrucişează, se mai 
întrerup, încep altele. 

Fiecare cu lumina sau apocalipsa lui. Este 
greu de imaginat o conjunctură care să le 
întrerupă pe toate odată. Şi chiar dacă ar exista, 
tot ar trebui să urmeze ceva şi după aceea. 

Partea II 


INOVAREA TEHNOLOGICĂ 
ȘI PĂCATELE LUMEŞTI 
DIN JURUL ACESTEIA 


Când vorbim de inovare tehnologică, ne 
referim la multitudinea de invenţii care au făcut 
ca omenirea să treacă de la epoca de piatră la 
internet. Prin acestea s-au introdus pentru prima 
dată, s-au modernizat, s-au diversificat produse 
Şi tehnologii. 

După legiferarea acestui domeniu de creaţie, 
de când cu o idee bine aplicată şi protejată poţi 
obţine sume fabuloase, imaginaţia multora a 
început să lucreze, atât pe căi legale, dar şi pe 
căi ilegale, pentru a dobândi avantaje materiale 
sau intelectuale. 

Unele astfel de căi sunt exemplificate de 
cazurile prezentate în continuare, cu 
pragmatismul sau inocența lor, în unele situații, 
dar şi cu o totală lipsă de scrupule în altele, în 
speranța că se va învăța din experiențele 
pozitive sau negative ale altora. 

Brevetul şi Paşaportul 


Există un fel de brain-storming-uri în care 
sunt utilizate întrebări de genul „La ce foloseşte 
obiectul X?” 

Ei bine, la ce ar putea folosi un brevet de 
invenţie? 

Era perioada socialistă, perioadă în care nu 
s-a pus niciodată problema existenţei banilor. 
Importantă era aprobarea. 

Dacă exista o motivaţie oarecare, cineva, 
din sistem, propunea şi altcineva, şi mai din 
sistem, aproba; totul era în regulă. Poate şi din 

această cauză sistemul socialist a păcătuit la 
capitolul eficiență economică. 

Anii pământeşti REV-50. Binele - omul, 
Răul - statul, Dumnezeu - nu se preocupa de 
România în acea perioadă. 

Circula printre inventatorii din tot lagărul 
socialist o informaţie, cum că un inventator 
cehoslovac a câştigat, în Cehoslovacia, mai 
mult de un milion de dolari SUA prin 
recompense cumulate pe două brevete, care, 
aplicate succesiv, au scurtat practic banalul 
creion cu trei centimetri. 

Primul dintre brevete prevedea limitarea 
miezului de carbon la porţiunea din creion care 
se arunca, iar al doilea brevet prevedea 
înjumătăţirea părţii de lemn care nu conţinea 
carbon. La milioanele de creioane care se 
fabricau într-un an, cum recompensele se 
dădeau pentru 15 ani, au rezultat semnificative 
economii de carbon, prin aplicarea primului 
brevet şi ulterior lemn la aplicarea celui de-al 
doilea. 

Toţi tânjeau şi în România după astfel de 
recompense, doar că legea română, deşi 
prevedea clauze privind recompense în funcţie 
de reducerea costurilor, eliminarea importurilor, 
creşterea exporturilor etc., acestea se aplicau 
foarte rar şi în mod curent se aplica varianta 
alternativă, cu plata unui număr de salarii (între 
3 şi 7 salarii) în plus pe an, care se împărțeau 
între toţi membrii colectivului de autori, ceea ce 
nu însemna prea mult pentru autorii reali, având 
în vedere creşterea numărului de autori, prin 
includerea unor fel de fel de funcţionari fără de 
care ori nu ieşea brevetul, ori nu se aplica. 

Lucram într-un colectiv dintr-un institut de 
cercetări. Şeful era, realmente, un mare 
inventator al acelor vremuri. Mai erau şi dintre 
aceştia. Nu era nici membru de partid. Nu erau 
prea mulți în această situație. 

Veneau des la expertizare propuneri de 
invenţii din toată ţara, pe care OSIM-ul le 
trimitea spre avizare la institutele de cercetări 
din domeniu. 

Eram, într-un birou de circa 30 mp, nouă 
ingineri care cercetau un domeniu foarte 
dinamic chiar şi în acea perioadă. 

Șefu” tocmai încerca să se descotorosească 
de o prelată pe care o montaserăm noi la uşa 
biroului, pentru a nu se face curent, ştia Şefu”, 
pentru a nu ne surprinde jucând zaruri în timpul 
programului, ştiam noi. 

- Băi, Gioni, ce p...a mă-si, ai respins o 
propunere de invenţie a unui profesor de pe 
undeva din provincie. Uite, acum ne-a reclamat 
la minister, la ministrul adjunct şi nu asta ne 
trebuie. 

Ministrul adjunct era, cum se spune, omul 
nostru acolo, fost coleg de facultate cu şefu', 
care suporta, la o adică, şi o discuţie raţională, 
tehnică, nu trecea la politizarea cazului. Pe asta 
ne şi bazam. 

Ştiam despre ce era vorba fără să mă 
gândesc prea mult, pentru că era singura 
propunere de invenție respinsă de mine de când 
eram acolo. 

- Păi, şefu”, este prea gogonată. Ce a propus 
ăla acolo nu va putea fi o soluţie economică 
niciodată, în vecii vecilor. 

Era un magnetofon cehoslovac, în care 
înghesuise un motor de trei ori mai mare. 
Funcţiona, dar alte criterii, de economicitate, de 
masă, de volum, de fiabilitate, nici gând să fie 
îndeplinite. Este un profesor de fizică. 

- Mă duce cu gândul la bancul cu diferența 
dintre un inginer şi un profesor de fizică, am 
continuat eu, fără a da prea mare importanță 
cazului. 

- Noi suntem reclamaţi la ministru şi ție-ți 
arde de bancuri...! Hai, zi-l, concluzionă el. 

- Concurs de lucrări practice de laborator la 
fizică. Participanți, un inginer şi un fizician. 

Problema 1: 

Aveţi o priză, un reşou, o oală cu apă şi o 
bucată de carne. Cum faceţi să fierbeți carnea? 

Răspunsuri: 

Inginerul: Pun carnea în oală, pun oala pe 
reşou, pun reşoul în priză şi aştept să fiarbă. 

Fizicianul: Pun carnea în oală, pun oala pe 
reşou şi pun reşoul în priză. 

Problema 2: 

Aveţi o priză, un reşou şi o oală cu apă şi o 
bucată de carne înăuntru. Cum faceţi să fierbeți 
carnea? 

Răspunsuri: 

Inginerul: Pun oala pe reşou şi reşoul în 
priză. 

Fizicianul: Scot carnea din oală şi revenim 
la problema precedentă. 

- Pare că logica ta merge, dar să vedem dacă 
este mulțumit şi împricinatul, concluzionă 
şefu”, cu sentimentul că lucrurile nu se vor 
termina aici. 

Împricinatul nu a fost mulțumit, a plecat 
amenințând că nu se va lăsa, că va merge mai 
departe, dar decizia noastră a rămas aceeaşi, 
propunerea de invenţie se respinge. 

Şi aşa a fost. 

După ceva vreme, apar iar, întâi hârtia şi 
apoi individul. De data aceasta, reclamase la 
ministrul plin, mult mai distant şi mai politic în 

abordare. Lucrurile începeau să se complice. 
Trebuia discutat cu directorul institutului, care 
deja intrase în alertă. 

Hârtia de la minister trecuse întâi pe la el. 
Dar, cum era un om raţional, nu a reacţionat 
violent din prima mişcare. 

Am reluat la director discuţia pe care o 
avusesem cu ceva timp înainte la şefu”. Fără 
banc de data aceasta. 

Erau mulţi fizicieni în institut şi nu ştiu cui 
i-ar fi luat partea. Vorba aceea, nu contează că 
ai dreptate, dacă nu există şi cineva să ţi-o dea. 
Decizia a rămas aceeaşi, de respingere. 

Nu credeam că mai are unde să meargă 
simpaticul nostru profesor. 

Mai trece ceva timp şi omul nostru apare 
din nou, de la Comitetul Central al PCR. 

Directorul nostru s-a supărat rău acum. Era 
membru al Comitetului Central. Nu vroia să se 
implice mai mult. Deja mai intervenise odată la 
nivelul Primului Ministru, cu o explicaţie 
tehnică la o problemă de la o fabrică de ciment 
Şi devenise oaia neagră la acel nivel. 

S-a considerat că s-a diminuat astfel rolul 
politicului în economie. Aşa ceva se ierta greu 
atunci. 

Am constatat, în general, o totală lipsă de 
apreciere a politicienilor pentru problemele 
tehnice. Aşa că decizia de respingere a plecat ca 
un document tehnic, doar cu semnătura lui 
Şefu” şi a mea. 

Un şef ne-membru de partid şi un începător. 
Halal societate socialistă multilateral 
dezvoltată, aşa se numea atunci. 

Înainte, se mai făcea şi o adresă de însoţire 
semnată de director. Nici aceasta nu a potolit 
setea de inovare a omului. El se considera 
probabil un erou, la el în liceu, la el în oraş, un 
înlocuitor al lui Dumnezeu în devenire, pentru 
alții. 

A ajuns şi la nivelul suprem în stat. A ajuns 
la Ceauşescu. Tensiunea crescuse la maxim. 
Doamne, ce se putea întâmpla? 

Ne-am justificat decizia şi mai sugestiv, cu 
o grafică demnă de un asemenea auditor, dar 
concluzia am păstrat-o. 

Negociam o problemă istorică în biroul 
nostru. şefu” ne prinsese, în sfârşit, jucând 
zaruri în timpul programului, cu toată prelata 
pusă de noi la uşă. 

Probabil cineva ne-a urmărit mai atent, să 
vadă cine îngrădeşte inovarea românească cu 
toate bunele intenţii ale tovărăşimii până la cele 
mai înalte niveluri. 

Chiar atunci decisese că ne sparge gaşca; ne 
trimetea pe fiecare în echipe mixte, cu 
proiectanți, cu desenatori, cu muncitori la un 
loc, să nu ne mai ardă de elitism şi neadaptare 
la problemele reale ale societăţii. 

Nici nu ne-am supărat pe el prea tare, pentru 
că ştiam ca nu este decizia lui. 

În momentele acelea, apare din nou omul 
nostru, inventatorul. Credeam că fac explozie. 
Dar el a avut o reacție foarte calmă: 

- Mulţumesc, mă” băiete. M-am rugat la 
Dumnezeu să te ajute să nu cedezi. Uite-le. Le 
am la mine. Pentru mine, nevastă şi pentru cei 
doi copii. 

Nu înţelegeam nimic. Mă aşteptam să ne 
arate brevetul, ieşit chiar împotriva avizului 
nostru. Dar vorbea la plural. 

Era vorba de paşapoartele pentru întreaga 
familie, el, soţia şi cei doi copii trecuţi în ele. 

- Am făcut cerere de plecare definitivă din 
țară, continuă el, calm, vizibil mulțumit, cu 
toată familia, în Canada, pe motivul că nu-mi 
pot realiza invențiile în România. Susţinut din 
străinătate de nişte organizații ale drepturilor 
omului, am reuşit. Dar s-au lăsat greu. Nimeni 
nu îndrăznea să decidă. De-asta s-a ajuns aşa de 
sus. 


Omul cât trăieşte învaţă. Am dat o şi mai 


mare importanţă acestor avize după această 
întâmplare. 

Un doctor de milioane 


Anii pământeşti REV-5+3. Binele - omul, 
Răul - statul, Dumnezeu - tot nu se ocupa de 
România. 


Nu am fost adeptul negării a tot ce a fost 
bun înainte de 1989 şi nici nu am slăvit 
binefacerile noului sistem care a urmat. 

În primul rând, sunt conştient că, atât eu cât 
şi alte cunoştinţe din peisajul românesc 
contemporan, suntem creaţia acelor vremuri. 

Fără sistemul de susținere a educaţiei de 
atunci nu am fi reuşit nici măcar să plecăm din 
satul natal. 

În ceea ce mă priveşte, fără sistemul de 
sănătate din acele vremuri, poate nici în viață 
nu mai eram acum. 

Un lucru era clar, sistemul evolua 
permanent spre ineficiență, spre lipsa de 
productivitate, deşi era socialmente convenabil 
pentru cea mai mare parte a populaţiei, sau 
tocmai de aceea. 

Un profesor suedez, presat de părerile 
studenților că sistemul socialist ar fi mai bun, a 
realizat recent un experiment. 

A convenit cu ei că activitatea se va 
desfăşura la fel ca înainte, doar că vor fi notați 
toți cu media notelor obţinute de fiecare după 
meritele lor. 

În primul an, media a fost 8, în al doilea an 
7, iar în al treilea an 4. Acesta este rezultatul 
lipsei competiţiei. 

Media, din păcate, se face adunând 
contribuţia celor puţini care muncesc pentru că 

le place munca şi a celor mulţi, care se fac că 
muncesc, dar le plac banii. 

„Doctorul”, aşa îi vom zice, era unul dintre 
cei cărora le plăcea munca. Chiar nu-şi putea 
imagina că se poate trai fără. 

L-am cunoscut printr-un institut. Venise să 
caute nişte magneţi permanenți. 

Mă ocupam de mult de aplicații ale 
magneţilor permanenți. Eram, şi mai sunt, 
fascinat de aceste materiale speciale, care par a 
face energie din nimic. Raiul amatorilor de 
„perpetuum mobile”. În realitate, ei 
înmagazinează doar energia luată din exterior, 
prin operaţia de magnetizare. 

Doctorul avea nevoie de magneţi pentru 
introducerea acestora lor în stomacul vacilor. 
Astfel, ei rețineau toate cuiele şi sârmele pe 
care animalele le înghiţeau odată cu iarba la 
păscut. Acestea urmau să fie scoase de acolo 
printr-o intervenție chirurgicală. Operația am 
înţeles că nu era deosebit de periculoasă. 

Alternativa era ca aceste corpuri metalice să 
ajungă, conduse de câmpul magnetic care se 

creează prin curgerea sângelui, în inimă, situație 
de cele mai multe ori mortală pentru animal. 

Atât de pasionat vorbea acest om de ideile 
sale, încât aveam o premoniţie că ne vom mai 
întâlni. 

Şi aşa a fost. Ne-am reîntâlnit la ţară. Acasă 
la soacră-mea. Venise să scopească porcul. Era 
medicul veterinar din sat. Nu era o persoană 
foarte agreată de săteni, pentru că era mai rigid 
cu programul vaccinărilor animalelor. Ca-n 
poezia lui Topârceanu. 

O pasăre vaccinată nu ouă o perioadă, iar 
după ce reîncepe să ouă face ouă moi şi asta 
deranja. El, în munca lui de practică şi educaţie 
veterinară, de exemplu testarea cărnii de porc 
de trichineloză, nu ezita, când câte unul mai 
trebuia pus la punct, să folosească şi apelativele 
prost, tâmpit etc. 

După multe promisiuni, am ajuns să-i 
vizitez cabinetul, laboratorul, sala de operaţii, 
grajdul unde erau ţinute animalele internate, o 
adevărată desfăşurare de activităţi, unde 
doctorul făcea atât tratamente cât şi cercetare. 

La un pahar de vişinată, făcută tot de el în 
casă, mi-a povestit toată epopeea vieţii sale. 

Tot ce era acolo era făcut cu mâna sa. 
Dispozitive de ridicat, de culcat şi de întors 
animalele mari, instalaţie de respiraţie artificială 
pentru vaci, fel de fel de instrumente 
chirurgicale. O bună parte din ele erau 
brevetate. 

Doctorul lucra profesionist. Fusese şeful 
promoției sale la Facultatea de Medicină 
Veterinară din Bucureşti. 

Avea obişnuința publicării de articole, era 
doctor în medicină veterinară, calităţi rar 
întâlnite la un cabinet medical veterinar din 
mediul rural. 

Devenisem foarte apropiaţi, aproape toate 
vizitele la ţară aveau inclusă şi o întâlnire cu 
doctorul. 

Odată, devenise foarte nerăbdător să ne 
întâlnim. Îmi trimetea mesaje prin soacră-mea. 
Cu telefoanele era mai greu în acea perioadă. 
M-a găsit totuşi la un telefon. Era plin de 
entuziasm. 

- Nană, trebuie neapărat se ne vedem. 

Aşa vorbea el. Provenea din Mehedinţi. 

- Am ceva foarte important să-ţi arăt. 

În multitudinea de operaţii chirurgicale 
făcute pe vaci, a observat că în structura 
peretelui stomacului vacii era un strat care nu 
era menţionat în niciuna din lucrările de 
specialitate de până atunci. 

A constatat experimental, avea mai multe 
microscoape acolo, că acest strat produce o 
enzimă care transformă celuloza în proteine. 
Vaca mănâncă paie şi face carne, acesta este un 
lucru evident, dar nimeni nu găsise mecanismul 
bio-chimic prin care se producea această 
transformare. 

Ca să verifice această ipoteză, realizase un 
stomac artificial, în care reproducea condiţiile 
de temperatură şi bio-chimice din stomacul 
vacii şi a reuşit să constate apariția acelei 
enzime. A produs artificial proteine din paie. 

Când am ajuns acolo, îmi arăta, plin de 
entuziasm, pe o imagine de microscop, 

mişcarea unor particule care, spunea el, erau 
aceste enzime. 

Am sărbătorit evenimentul şi atunci l-am 
convins să publice acest rezultat la o revistă 
recunoscută din străinătate sau la o conferință 
internațională din domeniu. 

Tocmai mă întorsesem de la o bursă din 
SUA, derulată prin Academia Română. 

Constatasem destul de multă bunăvoință din 
partea funcționarelor de la compartimentul 
Relaţii externe de la aceasta instituţie. Mi-am 
propus să-l prezint acolo, în ideea valorificării 
internaţionale a descoperiri sale. 

De la Academia Română l-au îndrumat la 
Consiliul Naţional pentru Ştiinţă şi Tehnologie. 
M-am întâlnit cu el tocmai când ieşea de acolo. 
Era contrariat de amabilitatea cu care a fost 
primit de o persoana responsabilă pe de o parte, 
dar şi de şocul pe care l-a avut când, la plecare, 
dosarul depus de el era călcat în picioare de toți 
în liftul cu care a coborât, pe de altă parte. 

Tovarăşul acela a dat dosarul cuiva, cu 
indicațiile ce să facă cu el şi a mai continuat 

discuţia cu doctorul. Doctorul era fascinant în 
entuziasmul său şi reuşise să-i capteze interesul. 

Bunul simţ al omului de la ţară l-a făcut, 
trecând peste penibilul situaţiei, să predea 
dosarul la Registratura instituţiei şi să-l 
urmărească ulterior. 

Birocraţia era groaznică, dar putea fi 
depăşită cu calm şi inteligență. A obținut 
aprobarea plecării în Japonia, la cea mai mare 
Conferinţă Internațională din domeniul 
medicinii veterinare din acel an. 

Perspectiva plecării în Japonia îl chinuia. 
Nu se mai putea ocupa, aşa cum îi plăcea lui, de 
animalele internate, veneau altele noi. Familia 
era stresată mai ales de problemele de 
deplasare, drum, avion, hotel, nu mai fusese 
plecat niciodată. 

El era temător de problema limbii în care va 
prezenta lucrarea acolo. Nu era un bun vorbitor 
de limbi străine. 

O grămadă de probleme, astfel încât, în 
adâncul gândirii lui, începuse să-i pară rău că s- 

a implicat în această acţiune. Parcă se pregătea 
să plece pe lumea cealaltă. 


Lucrarea a avut un impact extraordinar. Era 
şi de aşteptat, având în vedere importanţa pe 
care o acordă problemelor de alimentaţie 
japonezii, cu o populaţie atât de mare pe o 
suprafaţă agricolă atât de mică. Ei aveau o 
preocupare constantă în domeniul alimentaţiei 
artificiale. 

Traducerea prezentării a făcut-o un 
traducător de la Ambasada României. Astăzi, 
nici gând să mai facă cineva de la o ambasadă 
a României un asemenea serviciu. A luat marele 
premiu al Conferinţei, o sumă mare de bani, 
devenind eroul anului în domeniu. 

În ţară, prea multe nu s-au mai spus. 

Aici intervenea altă temere, ca nu cumva 
vreun român, muritor de rând, să devină prea 
cunoscut. Exista pericolul unui cult al 
personalității şi acesta era permis, se accepta, 
dar doar pentru CEI DOI. Îi ştiţi dumneavoastră 
care. 

A urmat o serie de vizite ale japonezilor în 
România şi înainte şi după 1989. La un 
moment dat, aceste vizite au încetat deşi, după 
câte îi cunosc eu pe japonezi, ei nu cedează uşor 
când îi interesează ceva. Sunt convins că ei 
continuă cercetările începute de doctorul român. 

Boierul Inventator 


Am dorit dintotdeauna ca inventatorii să 
devină boieri, în sensul bun al cuvântului, ca 
rezultat economic al aplicării roadelor muncii 
lor. 

Nu despre asta este vorba, ci despre un 
boier real, în carne şi oase, care a plecat din țară 
la schimbarea regimului politic din 1947, 
datorită abuzurilor celor care  preluaseră 
puterea. Făcuse studii de design în ţară şi fizică 
nucleară ulterior, în Franţa. leşise la pensie şi, 
întors în ţară, dorea să-şi aplice una dintre 
ultimele invenţii în România, într-un fel şi ca 

dorinţă de a sprijini ţara pe care o părăsise cu 
ani în urmă. 

Am aflat de dânsul de la ministrul cercetării, 
care îmi ceruse să-l sprijin pe inventator în 
tentativa sa de aplicare practică a brevetului în 
țară. Era vorba de realizarea unui prototip şi 
efectuarea unor experimentări. 

Înregistrase un brevet mondial la Londra, 
care-şi propunea, nici mai mult, nici mai puțin 
decât realizarea unei baterii nucleare. 

De dimensiunile unei baterii normale, 
aceasta ar putea alimenta, de exemplu, un 
automobil electric timp de câteva zeci de ani. 
Ideea în sine era incitantă, deşi bănuiam o serie 
de probleme tehnice, tehnologice, legislative, 
sociologice etc. 

Era o perioadă când, printr-o procedură de 
aprobare similară oricărei țări europene, se 
puteau obține fondurile necesare acestor 
experimente. Nu era vorba de o suma 
extraordinară. După calculele noastre, ale mele 
şi ale inventatorului, era vorba de circa 75 mii 
USD. Inventatorul plătea deja anual circa 22 

mii USD pentru menținerea protecției 
internaţionale a brevetului. 

Credeam că-i dau o veste bună că ministrul 
a aprobat fondul, dar nu a fost aşa. Nu dorea 
nicio ingerinţă a statului în această afacere. 
Din 1947, de când părăsise ţara, nu avea nicio 
încredere în niciun guvern român. 

Vroia sa finanțeze experimentele din 
fonduri private. 

Am început să caut. 

Îmi plăcea inventatorul, omul. Odată că era 
altfel decât alţi inventatori români, care presau 
în tot felul statul să le finanţeze ideile, în al 
doilea rând, pentru că finanța el însuşi, plătind 
acele sume uriaşe de menţinere a protecţiei 
internaționale şi, în al treilea rând, pentru că era 
de o inocență extremă. Era ca un copil. 
Mergeam şi discutam la cofetărie, la un suc şi 
eventual la o prăjitură, pe care le plătea el. 

Era un adevărat boier, chiar dacă de modă 
veche. 

La un moment dat am găsit o variantă. La o 
şedinţă a Asociaţiei Petroliştilor, am vorbit cu 
Dinu Patriciu, alt boier. 

Era interesat în tot domeniul energiei, purta 
şi o amintire vie tatălui său, un mare savant în 
domeniul petrolului. 

A oferit o variantă în doi paşi. Primul pas 
era să facă publicitate gratuită într-un ziar de 
mare impact, pe care-l controla, urmând să 
vedem ulterior pasul doi. 

Am primit o serie de telefoane, convenisem 
cu inventatorul să urmăresc eu toate 
demersurile, el ura birocraţia de orice fel. 

După publicitate, au apărut mai multe 
oferte. Am hotărât să continuăm cu un om de 
afaceri din Alba Iulia. Acesta avea o afacere 
prosperă cu pielărie şi încălțăminte, avea o piaţă 
bună în Italia. Era inginer şi era nostalgic că 
părăsise ingineria în favoarea managementului. 
Ne-a invitat la un restaurant în Bucureşti, să 
discutăm detaliile. 

Suntem tentaţi adesea să-i categorisim, pe 
nedrept, pe oamenii de afaceri ca lipsiţi de orice 

sentiment pentru altceva în afara banilor, ceea 
ce s-a dovedit a nu fi aşa în această întâmplare. 

Omul de afaceri a venit cu soţia sa, care era 
consilierul juridic al firmei, o doamnă plăcută şi 
pricepută, care urma să elaboreze documentele 
juridice ale sponsorizării. Banii care urmau să 
fie cheltuiţi trebuiau justificaţi legal. Anterior, 
avuseseră o  întâmplar neplăcută, când 
sponsorizaseră o mânăstire şi unde, cu banii 
respectivi, se  cumpăraseră Jeep-uri şi 
televizoare, în loc să fie reparate clădirile. 

M-am oferit să urmăresc eu derularea 
procedurilor birocratice legale, fiind ferm 
convins de inabilitatea şi lipsa de plăcere a 
inventatorului pentru această activitate 
neplăcută, dar absolut necesară. 

Nu a fost să fie nici de data aceasta. Când a 
auzit de hârtii, a încetat orice discuție. Nu dorea 
niciun fel de hârtii, ura hârtiile şi nu accepta 
nici să facă altcineva aceste documentații pentru 
el. 

Am avut un sentiment de vină față de 
minunata familie ce se deplasase la București 

pentru o faptă bună, dar am constatat de multe 
ori că inventatorii sunt foarte încăpăţânați. 
Poate dacă n-ar fi aşa n-ar fi inventatori. 

A rămas că se va concentra pe recuperarea 
fostelor terenuri, pe care urma sa le obțină de la 
stat, să le vândă şi să-şi susțină singur 
finanţarea aplicării brevetului. 

Situaţia internațională oricum se înrăutăţise, 
devenind tot mai potrivnică unor astfel de 
produse. Avusese loc atacul de la World Trade 
Center din New York, din 11 septembrie 2001. 
Nu cred că era nimeni bucuros a aproba dezvol- 
tarea, fabricarea şi exploatarea unor produse 
care să includă materiale radioactive. 

Nu a trecut mult şi am citit o ştire scurtă 
într-un ziar, că armata SUA a inventat bateria 
nucleară şi că pentru început se va utiliza doar 
în scopuri militare. Mai nou, am văzut că au 
început să apară filme polițiste care au subiecte 
legate de furtul ideii de „baterie nucleară”. 

Câteodată, inventatorii sunt şi ei înşişi 
piedicile propriilor lor invenţii, prin indecizia 
lor, prin suspiciunea lor. 

Se va repeta oare situaţia din cazurile Proca, 
Procopiu, Paulescu, Odobleja?... 

Ministrul Inovator 


Nu am cunoscut personal niciun ministru 
înainte de 1989. 

Motive să-l înjur pe unul am avut suficiente. 
Era un ministru adjunct la un minister 
industrial, care ne-a chemat odată, un colectiv 
de specialişti din institut, într-o întreprindere 
uriaşă, cu nişte hale imense, în care nimic nu 
mergea. Era un defect căruia oamenii de acolo, 
din fabrică, nu reuşeau să-i dea de cap. 

La început, cu o oarecare doză de 
neîncredere, ne-a promis Cerul şi Pământul 

dacă repunem în funcţiune utilajele respective. 
Am reuşit minunea şi complicatele echipamente 
au început sa fie din nou ascultătoare la 
comenzile cartelelor şi benzilor perforate. Aşa 
era atunci, nu apăruseră comenzile 
computerizate de azi. 

Au trecut o lună, două, trei, un trimestru, 
două trimestre, trei trimestre, un an etc. şi 
primele promise de tovarăşul ministru nu mai 
veneau. 

Şeful nostru a insistat, s-a mai interesat şi, 
în final, ne-a spus să uităm fapta bună făcută. 

Tovarăşul ministru, probabil în 
imposibilitatea de a onora promisiunile, a spus 
că de fapt am făcut rău că am reparat linia 
respectivă. Când linia nu mergea, trimitea 
piesele respective la prelucrat în Ungaria, ca 
export, după care întreprinderea similară din 
țara vecină şi prietenă le trimetea înapoi, tot ca 
export şi astfel ambele țări îşi realizau planul la 
export, deziderat foarte important. Prin 
repararea liniei nu s-a mai făcut nici planul la 

export şi s-a şi certat cu omologul său ungur. 
Iar noi mai vroiam şi prime! 


Nu ştiu cât de bine erau aleşi miniştri de 
atunci, nu ştiu cât de apropiaţi erau de familia 
conducătoare. 

Am cunoscut însă mai mulţi foşti miniştri 
de dinainte de 1989 după aceea şi am fost 
pozitiv impresionat de profesionalismul şi 
devotamentul celor mai mulţi dintre aceştia. 

Total diferiţi de tiparul de după 1989, când 
ne-a blagoslovit Dumnezeu cu o serie de 
indivizi total neadecvaţi pentru a conduce 
destinele unor domenii la nivel naţional. Au 
ajuns acolo doar pentru că proveneau dintr-un 
Judeţ sau dintr-un partid care s-a priceput mai 
bine să obțină voturi pe orice cale, s-au 
priceput mai bine la lipit afişe. 

Se spune că bunica unui fost ministru 
postrevoluționar, un tip în jur de 30 de ani, care 
putea fi, după nivelul prestației, cel mult de 
nivelul unui şef de firmă de pază, nu crede nici 
azi, la câţiva ani după terminarea mandatului, 


52 


Nicolae VASILE 
Reinventahea omului 


că nepotul său, pe care şi ea îl ştia destul de 
necopt, a fost realmente ministru sau a fost o 
glumă proastă de familie. 

Am cunoscut personal mai mulți miniştri 
după 1989 şi înclin să dau dreptate percepţiei 
generale despre reaua alegere a acestora. 

O întâmplare m-a făcut să trăiesc şi să 
cunosc pagini memorabile din viața unui fost 
ministru. 


Eram la institut, după una din şedinţele în 
care îţi venea să-ți iei lumea în cap. Toţi cer, 
nimeni nu contribuie la acel ceva din care toți 
vor să ia. 

Parcă însuşi Dumnezeu ar fi trebuit sa vină 
să plătească factura de căldură şi prime de toate 
felurile, într-o lună, decembrie, în care mai mult 
se petrece decât se munceşte. 

Se apropiau sărbătorile de iarnă şi, pentru 
un administrator, ele nu vin doar cu bucurii. 

Un telefon, cu totul neaşteptat, mi-a 
schimbat însă total gândurile şi preocupările 
zilelor următoare. 

Domnul Mihail Florescu, multiplu fost 
ministru dinainte de 1989, era la telefon. Nu 
vorbisem niciodată până atunci cu domnia sa. 
Nu îl cunoşteam decât din auzite şi îl văzusem 
de câteva ori la televizor. Am aflat, ulterior, că 
a luptat în Spania, a ajuns general în armata 
franceză şi s-a întors în ţară, unde, din 1951 
până în 1989, a fost pe undeva ministru. 

Avea în suflet două dintre multiplele 
realizări ale  impresionantei sale cariere: 
Staţiunea de Cercetări pentru Surse 
Regenerabile de Energie, de la Agigea, a 
institutului nostru şi Combinatul Pertrochimic 
de la Năvodari, cel care s-a numit după aceea 
Petromidia. 

Avea 88 de ani şi vroia să viziteze aceste 
două unităţi de care îl legau multe amintiri. 

Era 17 decembrie, era viscol în Bucureşti. 
Pe Bărăgan aflasem că era şi mai rău. l-am 
promis că o să-l însoțesc. Domnul ministru nu a 
fost de acord cu propunerea mea, să amânăm 
această deplasare după Anul Nou care se 
apropia. 

Deşi picată prost şi ca perioadă şi ca vreme, 
totuşi, aşteptam cu interes o asemenea întâlnire. 
Eram sigur că o să aflu o serie de lucruri 
interesante. Sindicaliştii mei, nemulţumiţii de la 
institut, puteau să mai aştepte. 

Am decis să plecăm chiar a doua zi, la 
insistenţele dânsului. 


N-am fost o fire foarte curajoasă de felul 
meu, deşi Dumnezeu m-a supus în viaţă la 
destule încercări . Dar nu au fost din acelea în 
care am intrat din proprie inițiativă. 

Nu înot, nu schiez, nu am carnet de şofer, 
nu-mi place avionul, trenul, iar vaporul nici 
atât. Cu toate acestea, am călătorit în jumătate 
din ţările lumii cu sentimentul că execut o 
activitate de serviciu. 

Cu acest sentiment am plecat în acea 
dimineaţă de decembrie spre Constanţa, prin 
viscol, cu o Dacie veche care-mi producea mari 
emoţii şi prin Bucureşti pe vreme bună. 

Erau mai multe variante de drum şi cred că 
şoferul a ales-o pe cea mai proastă, fiind de mai 

multe ori blocaţi timp de 1-2 ore din cauza 
zăpezii. 


Cu toate că riscurile de drum erau multiple 
şi dacă continuam şi dacă ne întorceam, discuţia 
din maşină a depăşit în interes problemele 
meteorologice. 

Domnul Ministru participase la multe în 
viața sa. Avea şi un deosebit talent de 
povestitor. 

Povestea aventura înființării Staţiunii de 
Cercetări pentru Surse Regenerabile de Energie 
de la Agigea. 

Era după prima criză a petrolului din 1971, 
când omenirea a realizat pentru întâia oară 
potenţialul coşmar al insuficienței resurselor 
energetice. Era anul din care dolarul american 
nu mai avea acoperire în aur. 

Ca un om foarte informat, a considerat că 
trebuie ca şi România să se preocupe de găsirea 
unor alternative de surse energetice. 

Moţ la pălărie, au considerat mulţi atunci. 
Unii nu îşi dau seama nici azi de importanța 
unor alternative de noi surse de energie. 

Apropo, domnul Ministru a fost şi 
Preşedintele Federaţiei Române de Atletism, 
artizanul pistei de tartan de la fostul Stadion al 
Republicii. 


Proiectul de la Agigea, gândit în 1976, este 
foarte actual şi azi. Era vorba de un câmp de 
panouri solare, nişte rezervoare de apă caldă şi 
o rețea de conducte prin care trebuiau 
alimentate cu apă caldă trei hoteluri cu profil 
balnear din apropiere, din Eforie Nord. 

Până la urmă pe principiul „când fu Tache, 
nu fu Tică, când fu Tică, nu fu Tache”, 
instalaţia nu a funcţionat niciodată în totalitate, 
pentru că s-au întârziat şi montarea panourilor 
solare, şi realizarea sistemului de legătură, şi 
construcția hotelurilor, iar în final a venit 
revoluţia română, care le-a omorât pe toate. 

Acum sunt în stare de paragină. 

Proiectul de început nu a fost un succes, dar 
infrastructura de încercări de acolo şi oamenii 
care s-au specializat pe alte proiecte au stat la 
baza  fundamentării uriaşelor proiecte din 
domeniul surselor regenerabile de energie, care 
se dezvoltă astăzi în toată România, dar mai 
ales în Dobrogea. 

Ne propusesem să ajungem acolo până în 
prânz, dar, datorită vremii, am ajuns la câteva 
ore după. 

Tot drumul mi-a povestit pasional despre 
necesitatea unor măsuri clare în direcția unor 
astfel de proiecte. Când am ajuns, am luat în 
mare grabă o gustare şi apoi a intrat prin 
instalaţiile acelea ruginite pe un frig şi un vânt 
care nu te îndemnau deloc spre astfel de vizite. 
Parcă era un copil care se juca cu resturile unei 
jucării vechi, stricate, dar care i-a fost cândva 
foarte dragă. 

Am plecat repede la Năvodari, unde era 
altceva ce-i înflăcăra discursul. 

Combinatul Petrochimic de la Năvodari era 
bijuteria industriei petrochimice din România, o 

spunea tot timpul domnul Ministru, deşi din 
cauza lui fusese destituit din funcția de Ministru 
al Chimiei. A fost acuzat că a folosit prea multe 
importuri. 

Erau multe discuţii în acea perioadă despre 
această rafinărie, că poluează apa mării, că 
poluează solul, că poluează aerul etc. Îl 
deranjau aceste discuţii. Era ca şi cum i-ai vorbi 
urât unui tată de fata lui. 

Îmi dădea o serie de detalii tehnice privind 
automatizările, măsurile electronice de 
monitorizare a mediului, faptul că este singura 
rafinărie care scoatea parafina din benzină, etc. 
Spunea că întreaga suprafață ocupată de 
rafinărie este izolată de exterior printr-un zid de 
argilă, lat de ordinul metrilor şi adânc până la 
stratul de piatră, inclusiv pe latura dinspre mare. 
Aceasta pentru a împiedica schimbul de 
substanțe poluante, prin sol sau prin apă, cu 
exteriorul. 

„Senzorii” naturali de monitorizare a 
poluării solului din interior erau peştii din 
câteva bazine din curtea rafinăriei, iar pentru 

aer erau lebedele care se plimbau libere pe 
aceleaşi lacuri artificiale. O gândire foarte 
modernă pentru acea perioadă. Peştii şi lebedele 
ar fi fost primii care ar fi simţit poluarea. 

Când am ajuns, am mers întâi în curte să 
vadă dacă peştii şi lebedele erau la locul lor. 
Peştii erau acolo. Lebedele urmau să se întoarcă 
primăvara. Se întorseseră în fiecare primăvară, 
după spusele localnicilor. 

Discuţia din presă privind poluarea era 
legată de pregătirea privatizării rafinăriei şi 
careva plătea probabil o campanie negativă, 
pentru provocarea scăderii preţului acesteia. 

Eram în epoca mitului prin care toată 
industria României este o „grămadă de fier 
vechi”, lansat de fostul prim-ministru Petre 
Roman. 

Este greu să ieşi de sub influenţa unor astfel 
de etichetări generale, mai ales într-o ţară cu o 
presă preponderent neprofesionistă. 

A fost o experiență deosebit de interesantă 
şi pentru mine, care nu văzusem până atunci 
rafinăria. 

Am plecat destul de târziu spre Bucureşti. 
Directorul ne oferise posibilitatea să rămânem 
acolo peste noapte şi să plecăm a doua zi, dar 
domnul Ministru nici nu a vrut să audă, 
motivând că are multă treabă acasă a doua zi. 
Am ajuns la Bucureşti după miezul nopții. 


A doua zi, prin jurul prânzului, m-a sunat o 
doamnă care spunea că este menajera domnului 
Florescu. Mi-a comunicat că dânsul a alunecat 
pe gheaţă în acea dimineaţă şi era la spital. Îmi 
lăsase un bilet. 

Pe bilet scria să-i contactez pe d-l deputat 
Varujan Pambuccian, cu care vorbise să inițieze 
o lege privind promovarea surselor regenerabile 
de energie şi pe d-l Alexandru Mironov, 
preşedintele Televiziunii Române, să facă un 
film de promovare a aceloraşi energii. 

Acest bilet a fost testamentul domnului 
ministru Mihail Florescu în domeniu. La ora 
când eu primisem biletul, dânsul deja murise. 

Pe cei doi i-am întâlnit la incinerare. 

S-au făcut până la urmă o lege de 
promovare şi nenumărate filme care 
informează despre un domeniu care atrage cele 
mai multe fonduri de investiții străine în 
România zilelor noastre. 

Brevetul şi Parchetul 


Am trăit aproape toată viața mea activă prin 
preajma inventatorilor, a administratorilor de 
inovare şi a beneficiarilor acestora. 

Este un mediu interesant, frecventat de 
oameni inteligenți, creatori de viitor, de 
speranţe şi care lucrează cu infinitul, cum îmi 
place mie să cred. 

Un brevet, o marcă, nu are un mod unic prin 
care i se stabileşte valoarea; sunt multiple 
moduri de evaluare, iar dacă nu se ajunge la un 
consens, se ajunge la instanţele juridice de drept 
comercial sau penal. 

Este un amestec de finit şi infinit, de corect 
şi incorect, de dreptate şi nedreptate greu de 
garantat în corectitudine, chiar şi în ţările cu o 
democraţie şi o justiţie mult peste nivelul celor 
în care suntem nevoiţi noi să trăim. 

Gândiţi-vă că este suficient să găseşti câţiva 
evaluatori incorecţi şi câţiva judecători corupți, 
fapt absolut la îndemână în România zilelor 
noastre, şi se pot face minuni cu un brevet sau o 
marcă. 


Printr-o întâmplare, am reuşit să aflu din 
interior câteva date despre minunata justiţie 
românească. 

Mergeam spre sala de şedinţe a Consiliului 
Reprezentanţilor al Alianţei pentru Dezvoltarea 
Economică a României, al cărui preşedinte în 
exercițiu eram. 

Aveam nişte ochelari cu care nu mai 
vedeam bine, aşa că nu am observat că din 
greşeală nimerisem într-o altă şedinţă. Se 
făcuse o schimbare de sală în ultimul moment şi 
nu aflasem. 

Eram într-o şedinţă a procurorilor generali 

şi preşedinţi ai Curţilor Supreme de Justiţie din 
mai multe ţări membre ale Uniunii Europene. 
Era în perioada eforturilor de preaderare la 
Uniunea Europeană. 
Puţinul timp cât am stat acolo a fost suficient să 
aflu din interior câteva lucruri despre Justiția 
română, care m-au îngrozit. Se vorbea de zeci 
de procente din judecătorii români care nu erau 
numiți legal. Nu îndeplineau condiţii de studii, 
de vechime etc. Când te gândeşti că după aceea 
devin inamovibili, nu-ţi creează o stare de 
speranță. 


Cu un brevet de doi bani poți obţine valori 
uriaşe, care scapă înţelegerii de bun simţ şi mai 
rămâi şi cu aura de „mare inventator”. 

Este un exemplu din ceea ce se cheamă, în 
limbajul jurnalistic „Mafia gulerelor albe”. Se 
practică în medii foarte elevate, cu persoane 
onorabile din înalta societate, dar este mult mai 
periculoasă decât babele pe care le aleargă 

poliția că vând legume pe la colţul străzii fără 
să aibă casă de marcat. 

Se fac mulţi bani înregistrând intuitiv mărci. 

Firme multinaționale sau instituții 
internaționale de mare amploare au avut o mare 
surpriză, când au ajuns să-şi deschidă 
reprezentanțe, sucursale etc., în România. Au 
constatat că nu-şi pot folosi propriul nume. 
Acesta fusese înregistrat de altcineva în țara 
noastră şi i se cereau sume exorbitante pentru 
a-şi putea folosi propriul nume. 

In acelaşi context, cineva a înregistrat toate 
denumirile de camere de comerţ bilaterale. La 
nivelul înregistrării persoanelor, aceasta se 
cheamă furt de identitate şi se pedepseşte penal. 
La nivelul denumirilor de firmă, aceasta se 
verifică doar la nivel de judeţ, putând exista 
firme cu acelaşi nume în județe diferite, fără a 
avea nimic în comun la nivel de proprietate. Vă 
daţi seama ce încurcături. 


Produse tradiționale de pe piață, care se 
vând de zeci de ani şi au intrat în conştiinţa 

populară, riscă să intre în războaie de 
proprietate din neglijența celor care le 
administrează şi care nu fac ce trebuie în 
domeniul înregistrării drepturilor de proprietate 
industrială sau intelectuală a acestora. 

Apare cineva, care nu are nicio legătură cu 
produsul respectiv, şi îl înregistrează în ţară, în 
Uniunea Europeană, în lume şi apoi îţi cere fie 
să plăteşti ca să continui folosirea numelui 
propriului produs, fie să-i schimbi numele şi 
asta înseamnă pierdere de piață. 

Mai există şi varianta când începe el să 
comercializeze produse cu acelaşi nume, dar cu 
calitate mult mai proastă, care compromite 
astfel poziţia produsului pe piață. 

Moral, aceste practici sunt de cea mai joasă 
speță, dar justiţia lucrează cu termene, cu 
priorități şi nicidecum cu principii morale. 
Faptul că nu cunoşti legea nu este o scuză 
acceptată nicăieri. 

Războaiele comerciale au aceleaşi principii 
ca şi războaiele reale. Fac apel la orice 
mijloace. 

Conduceam un institut care avea în 
portofoliu peste 2000 de brevete. 

Menjţinerea acestora sub protecţie costa 
foarte mult. O parte din ele se aplicau dar, în 
dificultatea ultimilor 20 de ani, niciodată n-am 
reuşit să folosesc atributul acestora de 
proprietate. Brevetele reprezintă o formă de 
proprietate, proprietate intangibilă şi aceasta 
trebuie evaluată, înregistrată ca patrimoniu şi 
pusă să producă, inclusiv pentru utilizarea ca 
garanție pentru credite la bănci. 

Mare mi-a fost surprinderea când am 
constatat că, deşi la instituţii tradiționale în a 
înregistra şi aplica brevete, nici gând să fie 
acceptate drept garanţii pentru creditare; dar, în 
schimb, aceasta era o practică curentă pentru 
fel de fel de SRL-uri dubioase. 

Să nu vă imaginaţi că pentru orice SRL-uri. 
Doar pentru cele „care trebuie”. 

Băncile respective sunt acum fruntaşe pe 
lista creditelor neperformante. 

Conduceam o comisie care se ocupa, printre 
altele, şi cu promovarea pe piața externă a 
brevetelor româneşti, prin participarea la târguri 
şi saloane internaţionale. 

Mi-a fost dat să văd şi să aud multe lucruri 
cum nu trebuie, ceea ce m-a şi făcut să părăsesc 
din proprie iniţiativă comisia respectivă. 

Mulţi, inclusiv persoane de decizie de nivel 
foarte înalt, nu au înțeles sau nu le-a convenit să 
înţeleagă, că adevăratul rost economic al 
obținerii unui brevet este acela de a produce 
efecte economice pozitive, precum creştere 
economică, creşterea profitului etc. 

Autorii români au mers totdeauna „la două 
capete”: fie găsirea unor investitori pentru 
aplicarea brevetului, iniţiative în general 
neîncununate de succes până acum, fie 
obținerea unor premii, diplome, care să le 
îmbunătățească CV-ul. 

Ruşii şi ucrainienii au fost mai practici: în 
aceeaşi situație, au luat şi premiile, dar le-au şi 
vândut, en-gros, unor firme specializate în 
valorificarea pe plan internațional a brevetelor. 

Românii se vroiau mai patrioți. Ei nu 
doreau să-şi vândă ţara. Au preferat să o dea pe 
degeaba. 

Pornirea spre o internaţionalizare cu japca a 
autorităţilor române, care începe să semene cu 
celebra trecere a energiei de la motor la claxon 
de pe vremea socialismului, tinde să producă 
efecte nefaste pentru ţară. Trimiterea la saloane 
internaționale a unor cereri de brevet abia 
înregistrate riscă să ducă la deconspirarea unor 
idei valoroase, înainte de a intra sub protecţie 
internațională. 

Descrierile cu lux de amănunte făcute de 
autori în standurile de expoziţii, care scot în 
evidenţă valoarea individuală a autorilor, de 
multe ori incontestabilă, conduc adesea la 
scurgerea unor informaţii tehnologice 
importante. Este adevărat că nici prezența 
printre  expozanţi a unor „coautori” de 
complezență, poeți, politicieni, cântăreți, 
primari, lideri sindicali, avocați, judecători etc., 
nu este o soluție. Se poartă, este la modă, titlul 

de inventator. Cei reali nu mai au loc de cei 
imaginari. 


O orientare proastă este şi căderea în extaz a 
autorităților române spre publicaţii, inclusiv 
cele indexate ISI, de-a valma pentru toate 
domeniile. Domeniile inginereşti au o logică 
aparte. Ideile noi din domeniile inginereşti se 
valorifică mult mai bine prin brevete 
înregistrate şi administrate profesionist. 

Sunt universități de renume internațional 
care nu permit publicarea de articole, nici 
susținerea de teze de doctorat, până nu se 
protejează prin brevetare ideile noi. 

În procesul aprobării legislaţiei române în 
domeniu, s-a întâmplat ca de obicei, oameni cu 
poziții vremelnice de conducere şi-au impus 
punctele de vedere, după bunul plac, în 
necunoştință de cauză. Astfel, un ministru a 
scos din lista de evaluare a institutelor de 
cercetări şi, implicit, a cercetătorilor, cărțile 
publicate, inclusiv cele publicate în străinătate, 

pentru că nu s-a prea învrednicit el cu 
publicarea de cărţi. 

Un academician, care conducea o structură 
consultativă, şi-a făcut un titlu de glorie 
solicitând articole ISI şi în domenii în care nu 
există reviste de acest fel, dar era singurul lucru 
făcut de domnia sa în domeniul teoretic din care 
provenea, generalizând o situaţie particulară. 

Un grup foarte agresiv de fizicieni au impus 
marea importanţă a citărilor şi se citează unii pe 
alţii în cerc închis, într-o veselie demnă de 
rezultate mai practice. 

După ceva vreme, când răul fusese comis, 
d-l academician mai sus menționat s-a convins 
de greşeală de la fiul său. Acesta, lucrând în 
cercetare tehnologică în străinătate, i-a spus 
tatălui său să-l mai lase în pace cu publicaţiile 
ISI. El nu publică acolo ce vrea şi când vrea. 
Regimul publicaţiilor este foarte strict controlat 
de firmă. Valorificarea rezultatelor cercetărilor 
este un obiectiv strategic, care nu merită a fi 
oferit gratuit tuturor prin publicare. 

După un salon internațional de invenții, 
unul dintre cele mai importante la nivel 
mondial, mă trezesc cu o vizită destul de 
dezagreabilă. Ulterior, am realizat că era foarte 
justificată. 

Un ofiţer de la un serviciu secret se interesa 
de un brevet de invenție: ce medalie a luat la 
salon şi în general cum a fost evaluat brevetul 
respectiv. 

L-am căutat pe listă şi luase medalia de 
bronz. De obicei, medaliile semănau mai mult 
cu diplomele de participare, în sensul că fiecare 
brevet participant lua o medalie, cele mai bune 
medalie de aur, următoarele medalie de argint şi 
cele mai slab cotate medalie de bronz. 

- Aflaţi, interveni ofițerul, că a greşit juriul 
internațional. Invenţia aceasta este cea mai 
importantă, cu ea s-a plătit un sfert din centrul 
unui mare oraş, a continuat ofiţerul. 

- O întreprindere comercială, care deţinea o 
serie de clădiri de mare valoare din zona 
centrală a unui important oraş, s-a privatizat 
prin majorare de capital, iar aportul de capital a 


73 


Nicolae VASILE 
Reinventaheca omului 


fost acest brevet. S-a evaluat la o valoare foarte 
mare, mai mare decât capitalul social al 
întreprinderii înainte de majorare. 

Autorul brevetului a devenit astfel 
acţionarul majoritar al întreprinderii, inclusiv al 
acelor clădiri. 

Să mai spună cineva că nu sunt bine 
apreciate invențiile şi inventatorii în România! 
A fost nevoie doar de un evaluator incorect şi 
un funcționar corupt de la filiala din acea zonă a 
autorității care se ocupa de privatizare în 
perioada aceea. Să mai spună cineva că nu se 
vrea privatizare în România! 

Exemplele sunt multe. Cu o tablă îndoită 
mai altfel, sau cu un şurub pus altfel, s-a 
încercat preluarea unor platforme industriale 
uriaşe; uneori s-a şi reuşit, bineînţeles cu 
concursul unor politicieni corupți din toate 
partidele, care au „convins” evaluatori, experți 
tehnici, judecători, cu care probabil şi-au 
împărţit prada pentru ei, dar mai ales pentru 
partidele lor. 

Este o metodă nouă de jecmănire a firmelor. 

O recentă ispravă, a unor astfel de „experţi”, 
este că au „dovedit? că într-o benzinărie 
ordinară se „evaporă” anual sute de tone de 
combustibil. 

Experții de orice fel, care ţipă în toate 
direcţiile că nu sunt apreciaţi la justa lor 
valoare, ar trebui să ştie regula din domeniul 
medical: „instrumentele folosite se aruncă”. 


Moţăiam într-un avion al Companiei 
TAROM. Veneam de la o şedinţă de la Darby, 
Anglia. Schimbam la Bruxelles. Ajunsesem mai 
devreme în aeroport şi mă grăbeam să urc mai 
repede în avion, să dorm puţin. Eram obosit. 
Noaptea trecută hoinărisem mult prin oraşul 
Darby, încercând să ajung de la aeroport la 
hotel, în condițiile când taximetriştii erau în 
grevă. Funcţionau doar cu un număr foarte 
redus de maşini. 

Am ajuns pe la patru dimineaţa în camera 
de hotel, iar la nouă aveam şedinţa. 

Ajungând devreme în aeroport, am primit 
un loc destul de în față, lângă clasa business şi 

am şi adormit. Nici nu-mi amintesc nimic din 
procedurile de îmbarcare şi decolare. 

M-am trezit la un moment dat în mijlocul 
unui scandal monstru în jurul meu. O fătucă cu 
aspect de piţipoancă se certa de zor cu una din 
stewardese. Discuţia era foarte aprinsă. M-au 
şocat, totuşi, termenii juridici pretenţioşi 
utilizaţi. Totdeauna am fost un mediator. Am 
încercat şi de această dată. 

Era avionul de joi seara, cel de întoarcere 
săptămânală în teritoriu a europarlamentarilor. 
În cel mai tipic stil românesc, demnitarii noştri 
trimişi în misiune europeană primeau totul, iar 
ceilalți nimic. 

Fătuca în cauză ceruse şi ea o sticluță de 
vin, din acelea specifice servirii în avion şi 
primise răspunsul că nu mai au, în timp ce 
privilegiaţii sorții primiseră câteva de persoană. 

- Alo, unde te trezeşti, ce faci atâta gălăgie! 
am intervenit eu, somnoros şi contrariat de ce se 
întâmplă acolo. 

- Şi dumneata, cine mama dracului mai eşti? 
Oi fi şi dumneata din tagma lor, după locul pe 

care îl ocupi. Să vedeţi ce circ o să fac eu cu voi 
când ajungem în ţară. Acesta este tratament 
discriminatoriu..., continuă ea, folosind termeni 
juridici pe care nu-i prea înţelegeam. 

- Nu. Nu sunt parlamentar, Doamne fereşte! 
Sunt de la Camera de Comerţ, continui eu, în 
speranţa că va înţelege că într-un fel pactizez cu 
ea. N-a înţeles şi a continuat. 

- Fir-aţi ai dracu”, cu Camera voastră de 
Comerţ, continuă ea, băgându-mă şi pe mine în 
tagma duşmanilor. Părinții mei locuiesc în 
blocul de lângă Cameră şi niciodată nu găsesc 
loc de parcare din cauza celor care tot vin şi taie 
frunză la câini acolo. 

- Bine, continui eu împăciuitor, dacă te 
încălzeşte cu ceva, află că eu nu sunt dintre 
aceia, nu am nici măcar carnet de şofer. Până 
una alta, ia sticla asta de vin şi potoleşte-te. 

Când dormeam îmi pusese stewardesa o 
sticlă în buzunarul din faţa scaunului. 

-  Promite-mi că laşi în pace toate 
balivernele cu justiția şi te împaci cu 
stewardesa. 

Nu mi-a promis nimic, dar a tăcut, ceea ce 
mi-a permis să adorm din nou.. Am dormit 
până la Bucureşti. 

Când m-am trezit, stătea liniştită pe scaunul 
de lângă mine, spre culoar. 

La coborâre mi-a dat o carte de vizită. Era 
avocat. Membru în Barourile New York, 
Londra, Bruxelles şi Bucureşti. O chema Adina. 
A ţinut să ne întâlnim în Bucureşti, în zilele 
următoare, să schimbe impresia de piţipoancă 
de care şi ea era convinsă că mi-o făcusem în 
urma întâmplărilor din avion. Mi-a dat înapoi 
sticla de vin. 

De data asta făcusem eu un cadou unei fete, 
pe care îl primeam înapoi. 

Am primit-o peste câteva zile la biroul meu 
de la Camera de Comerţ şi Industrie a 
României, unde eram prim-vicepreşedinte. Am 
aflat că avea licența luată la Sorbona şi 
masteratul la Harvard. Lucra la firme de 
avocatură din străinătate, în special pentru firme 
din China şi Coreea de Sud, în procese de 
dumping cu Uniunea Europeană. 

Mai trecea din când în când pe la mine, 
nerespectând niciodată data sau ora stabilite, 
dar de câte ori venea era deosebit de stresată şi 
obosită, încât de câteva ori a cuprins-o somnul 
cu capul pe birou, aşteptându-mă să ies din vreo 
şedinţă. 

Odată, a venit părând mult mai decisă şi 
ordonată în acţiune. Mi-a spus că are un proces 
în România, în care lucra pentru o mare firmă 
germană. Urma să vină patronul, un mare 
industriaş german. Conform uzanțelor de la ei, 
acesta ar fi dorit să aibă înainte o întrevedere cu 
cineva din conducerea Camerei de Comerţ. 

Era mai marcată de eveniment decât o 
cunoscusem cu alte ocazii. 

L-am primit pe neamţ la Clubul 9, cel mai 
elevat club de afaceri din România. Am stat de 
vorbă la o cafea timp de vreo jumătate de oră. 
Era contrariat că, după ce câştigase licitaţia la o 
privatizare, plătise banii şi făcuse totul 
nemţeşte, apăruse o iniţiativă de anulare a 
privatizării, susținută de nişte persoane 

interesate. Probabil, cel de pe locul doi cotizase 
undeva. 

Adina a lucrat profesionist şi a câştigat 
procesul. Neamţul i-a propus să iasă din 
avocatură şi să preia managementul a tot ce 
avea el în România. 

Mi-a cerut părerea şi i-am spus că nu 
concordă cu principiile mele în ceea ce priveşte 
managementul carierei. Acestea spun că până la 
35 de ani înveți, management faci între 35 şi 55 
de ani, iar după aceea consultantă, cât poţi 
rămâne coerent şi eficient. Depinde şi de 
sănătate şi puterea de muncă. 

Ea avea doar 29 de ani şi un doctorat 
început pe care, dacă accepta, avea puţine şanse 
să-l mai termine. 

Până la urmă a acceptat. 

Dat fiind că avea nevoie de multe cunoştinţe 
inginereşti, în următorii ani a absolvit şi o 
facultate de inginerie din domeniul în care 
activau firmele respective. 

A trecut adesea pe la mine, de multe ori să 
ceară diferite sfaturi. 

Când a venit prima dată după preluarea noii 
poziţii, am sărbătorit bând, în sfârşit, sticluţa de 
vin din avion. 

A crescut mult rolul său în firma-mamă, 
cea din Germania, ceea ce o făcea să circule 
foarte mult în străinătate. Era tot plecată din 
ţară. 

Ne vedeam destul de rar. Se şi căsătorise 
între timp. Mă vedeam mai des cu soțul său în 
Bucureşti, cu diferite ocazii. Şi el o vedea tot 
atât de rar. 

Aveam sentimentul că şi eu contribuisem 
cu ceva la o iniţiativă a Guvernului Adrian 
Năstase, de a aduce în ţară absolvenţi de frunte 
ai universităţilor străine. Dorea să-i implice în 
funcţii importante din afaceri sau instituţii ale 
statului. 

Pentru cei din instituţiile publice nu au fost 
de bun augur aceste experiențe. După aceea, în 
timpul guvernărilor viitoare, au fost de-a 
dreptul persecutați, fiind catalogaţi ca „oamenii 
lui Năstase”. Ghinionul lor. 

Mulţi dintre ei, fiind foarte valoroşi, s-au 
reîntors în străinătate, unde fac cariere de 
excepție. 

Cei din afaceri au fost mai independenţi şi 
în general şi-au continuat carierele şi în ţară. 

A trecut o perioadă în care nu am mai avut 
informaţii în legătură cu Adina dar, aşa cum o 
ştiam, eram convins că totul merge bine. La un 
moment dat, am primit un telefon prin care 
vroia sa ne întâlnim şi nu a continuat 
convorbirea, motivând ca nu mai are baterie la 
telefon. 

Ne-am întâlnit la o terasă. Era foarte agitată, 
aşa cum nu o mai văzusem de la prima 
întâlnire, din avion. La un moment dat, a 
devenit palidă la față. Treceau pe lângă terasă o 
tripletă de poliţişti. Era să zic milițieni. 

Mi-a povestit ulterior ce se întâmplase. 
Intrase, sau mai bine zis preluase, o situaţie 
tensionată încă de la privatizarea firmei. 

Un inventator”, care pentru modificarea 
unei piese de câţiva centimetri la un utilaj, 
modificare garnisită bine cu avize, cu brevete şi 

fel de fel de alte hârtii bine ticluite, cerea 
recompense de ordinul sumei cu care fusese 
cumpărată întreaga firmă. 

Bineînţeles că exista şi un politician în 
spate, cu partidul lui cu tot, care crease formaţia 
completă, adică cu evaluatori, experţi şi 
judecători, care acționau în grup să 
jecmănească, cum mai făcuseră şi cu alte ocazii, 
încă o firmă. Firma să plătească, că d-aia este 
firmă. 

Ideea, venită încă de la Caragiale, când 
celebrul „Con Leonida” spunea: „Statul să 
plătească, că d-aia e stat”, s-a generalizat pentru 
orice organizaţie, instituţie, firmă, asociaţie etc., 
încât s-a ajuns la o deosebită fragilitate 
instituţională, la fel de periculoasă precum era 
fragilitatea economică a persoanelor fizice în 
perioada socialismului. 

Doar că acum, în tagma jecmănitorilor 
acestor organizaţii au intrat şi reprezentanţi ai 
statului, care activează însă în interesul propriu, 
de gaşcă, de partid sau chiar de grupuri 
interpartinice. Aceştia creează nişte modele de 

căpuşare, pe care apoi încearcă să le aplice 
oriunde merge, utilizând însă ca instrumente de 
presiune instituţiile statului, unde lucrează, şi 
unde se vaită tot timpul că au salariile mici. 

Adina, un jurist remarcabil, cu studii 
strălucite în străinătate, şi-a propus să nu cedeze 
unor astfel de practici. Dacă cedezi odată, 
devine regulă şi, uşor, uşor, devii părtaş cu ei. 
Neamţul, patronul, a susţinut ideea. 

Aşa a ajuns o femeie să se lupte cu 
caracatița  politico-economică din domeniul 
fraudelor bazate pe brevete. 

Când ne-am întâlnit la terasă, era tocmai 
după ce tensiunea crescuse la extrem şi o 
arestaseră preventiv pentru 24 de ore. Se temea 
şi să mai vorbească la telefon, că avea 
telefoanele urmărite. De aceea devenise palidă 
când i-a văzut pe cei trei poliţişti defilând prin 
preajmă. Este imposibil să nu fii marcat 
negativ de asemenea evenimente, indiferent de 
pregătirea psihologică pe care cred că o fac cei 
care absolvă studii juridice. 

Era stresată. Mi-a mărturisit că s-a gândit de 
multe ori că poate ar fi fost bine să-mi fi 
ascultat sfatul, să nu intre aşa de tânără în astfel 
de responsabilităţi. Dar era decisă să meargă 
mai departe şi să dea o lovitură acestor 
neisprăviţi, care vor să mânjească cu c...t o 
activitate atât de nobilă precum inovarea. 

Să mai speri să se întoarcă tinerii noştri în 
țară. De ce??? 

Inovarea românească 


Motto: 

Era, pe când nu s-a văzut, 

zi o vedem şi nu e. 

( Mihai Eminescu - La steaua) 


Dacă putem considera că ştiinţa izvorâtă 
oriunde în lume şi, dintotdeauna, din indivizi 
care au avut vreo legătură oficială cu România 
drept ştiinţă românească, atunci putem 
considera ştiinţa românească o certitudine şi o 
garanţie a existenței noastre ca nație. 

Cu toate dificultăţile care veneau din 
condiţiile unei țări slabe, prost administrate (nu 
mică, nu săracă), români proveniţi fie din 
familii înstărite, cu acces la educaţie elevată în 
străinătate, fie din ţărani săraci neştiutori de 
carte, au revoluţionat lumea, fiind promotorii 
unor noi domenii ştiinţifice sau tehnice, chiar 
dacă omenirea le-a recunoscut sau nu cum se 
cuvine aceste merite. 

În aeronautica mondială românii au 
inventat: 

- Decolarea (denumirea completă este mai 
lungă): Traian Vuia a brevetat în Franţa în 
1903, în Marea Britanie în 1904 şi a demonstrat 
practic în 1906 la Paris; Şi-a desfăşurat 
activitatea în Franţa; 

- Avionul cu reacţie: Henri Coandă a 
demonstrat practic în 1910 la Paris; Şi-a 
desfăşurat activitatea în Franţa; 

- Racheta cu combustibil lichid: Herman 
Oberth, 1923; Şi-a desfăşurat activitatea în 
România. 

În cibernetica mondială românii au introdus: 

- Principiile generale ale ciberneticii: Ştefan 
Odobleja, Psyhologie consonatiste, volumele I 
şi I, Paris, 1938-1939; Şi-a desfăşurat 
activitatea în România cel care este considerat 
părintele ciberneticii. Norbert Wiener a publicat 
lucrarea de referinţă în 1948; 

- Algebrele Moisil-Lukasiewicz, care stau la 
baza logicii circuitelor calculatoarelor 
electronice şi, mai nou, la logica fuzzy: Grigore 
Moisil, Logique modale, 1942; Şi-a desfăşurat 
activitatea în România. 

În fizica mondială românii au descoperit: 

- Câmpul magnetic al corpurilor în mişcare 
(1904) şi pila termoelectrică (1922): Nicolae 
Vasilescu-Karpen; Şi-a desfăşurat activitatea în 
România; 

- Magnetonul atomic Procopiu-Bohr: Ştefan 
Procopiu, 1912, laşi, de două ori propus pentru 
Premiul Nobel; Şi-a desfăşurat activitatea în 
România; Ulterior Niels Bohr, în 1915, a ajuns, 
independent, la acelaşi rezultat, obținând 
Premiul Nobel; 

- Teoria  sonicităţii: (George (Gogu) 
Constantinescu, 1920, Londra; Şi-a desfăşurat 
activitatea în Anglia; 

- Efectul Coandă: Henri Coandă, 1930, 
Paris; Şi-a desfăşurat activitatea în Franţa şi 
România; 

- Existenţa mezonilor: Alexandru Proca, 
asistentul lui Nicolae  Vasilescu-Karpen la 
Bucureşti, Equations fondamentales des 
particules élémentaires, 1936 Paris, Şi-a 
desfăşurat activitatea în Franța, Ulterior, 
fizicianul japonez H. Yukava a obținut Premiul 
Nobel pentru descoperirea mezonilor. 


În domeniul medicinii, o altă mare 
nedreptate dar, în sfârşit, şi o mare recunoaştere 
mondială: 

- Descoperirea insulinei: Nicolae Paulescu, 
Recherches sur le role du pancréas dans 
Passimilation nutritive, publicat în Archives 
Internationales de Physiologie, Belgia, în 31 
august 1921; Şi-a desfăşurat activitatea în 
România; După 8 luni, doi cercetători canadieni 

au publicat aceleaşi rezultate pentru care au 
primit Premiul Nobel în 1923. În 1969 
Comitetul Nobel recunoaşte oficial prioritatea 
lui Nicolae Paulescu şi deplânge eroarea din 
1923. 

- Descoperirea  ribozomilor şi rolul 
structural şi funcţional al acestora în cadrul 
celulei: George Emil Palade obţine Premiul 
Nobel în 1974. A făcut studiile în România, dar 
şi-a desfăşurat activitatea în SUA; 


În management au fost români precursori: 

- Managementul calităţii: J.M. Juran (născut 
în România) a introdus primele noțiuni din ceea 
ce se cheamă azi managementul calității şi a 
aplicat aceste teorii în relansarea economiei 
Japoniei din anii 1950; Şi-a desfăşurat 
activitatea în SUA şi Japonia. 


În ingineria mondială românii au avut 
priorităţi şi rezultate remarcabile: 

- Stiloul (denumirea completă este mai 
lungă): Petrache Poenaru, brevet francez 1827, 
Paris; Şi-a desfăşurat activitatea în România. 

- Automobilul cu abur: Dumitru Vasescu, 
1880; Şi-a desfăşurat activitatea în Franţa. 

- Podul peste Dunăre de la Cernavodă: 
Anghel Saligny, 1895; Şi-a desfăşurat 
activitatea în România; 

- Prefabricatele din beton: Anghel Saligny, 
1904; Şi-a desfăşurat activitatea în România; 

- Asfaltul: Gogu Constantinescu, Londra; 
Şi-a desfăşurat activitatea în Anglia; 

- Dispozitiv de tragere printre palele elicei 
avionului: Gogu Constantinescu, Londra, 1918; 
Şi-a desfăşurat activitatea în Anglia; 

- Centrala termică: Traian Vuia, 1922, Paris; 
Şi-a desfăşurat activitatea în Franţa şi România; 

- Automobilul cu forma aerodinamică: 
Aurel Persu, 1924; Şi-a desfăşurat activitatea în 
România; 

- Betonul armat: Gogu Constantinescu; Şi-a 
desfăşurat activitatea în Anglia; 

- Schimbătorul automat de viteze: Gogu 
Constantinescu, Londra, Şi-a desfăşurat 
activitatea în Anglia; 

- Vitamina H3: Ana Aslan, 1952; Şi-a 
desfăşurat activitatea în România; 

- Hidrocentrala de la Bicaz: 1955; 

- Aparat individual de zbor: Justin Capră, 
1956; Şi-a desfăşurat activitatea în România; 

- Hidrocentrala de la Vidraru, Curtea de 
Argeş, 1965; 

- Hidrocentrala de la Porţile de Fier, 1970; 

- Metroul din Bucureşti, 1978; 

- Podul nou Feteşti-Cernavodă, şosea+cale 
ferată, 1984. 

Marile realizări din timpul comunismului nu 
au în general autori cunoscuţi pentru că atunci, 
deşi au continuat să existe rezultate 
remarcabile, foarte rar autorilor acestora li s-a 
permis © recunoaştere națională sau 
internațională. Cei care deveneau notorii aveau 
chiar de suferit. 

A fost o perioadă când notorietatea era o 
povară grea. Deranja politic. 

Se constată că în trecut România a 
reprezentat o forță în inovarea mondială, 
remarcându-se intervalele 1900-1910 şi 1920- 
1938. 

O bună parte din inventatori activau în 
universităţi, iar rezultatele erau de multe ori cu 
un impact economic deosebit. Aceasta situaţie 
este bine a fi cunoscută astăzi, când, deşi 
cantitativ sistemul universitar a crescut 
semnificativ, contribuția acestuia la inovare a 
scăzut foarte mult. O statistică recentă arăta că 
doar circa 1% din invențiile româneşti provin 
din mediul universitar, ceea ce este cu totul 
nesatisfăcător. 

Trebuie ținut cont de faptul că în 
universități există cea mai mare concentrare de 
oameni în perioada de vârstă optimă pentru 
inventivitate (sub 35 ani). Dintre aceştia, mulți 
activează în domenii tehnice. Mă refer la 
studenți, masteranzi, doctoranzi, care se află 
însă sub îndrumarea unor cadre didactice care 
nu au înregistrat la viața lor vreun brevet. Un 
sistem de educație care funcționează cu spatele 

spre economie i-a îndreptat pe profesori, 
doctoranzi, masteranzi, studenţi, cu precădere 
spre publicarea de articole. 


Viaţa devine însă tot mai grea, sub toate 
aspectele sale, inclusiv pentru universităţi. Se 
pare că şcolile şi universităţile din România nu 
sunt încă conştiente de pericolul ce le aştepta 
odată cu instaurarea principiilor de piaţă liberă 
şi în învățământ! Riscă să rămână fără elevi, 
fără studenți, dacă nu depun eforturi în creşterea 
calităţii actului de educaţie. 

Trebuie să ajungem la înţelegerea minimei 
morale că elevul, studentul,  masterandul, 
doctorandul, pentru a face bine ceea ce şi-a 
propus, trebuie să facă eforturi, să meargă la 
cursuri, trebuie să înveţe. Acest îndemn trebuie 
amintit uneori chiar şi unora dintre cadrele 
didactice, fie ele chiar şi cele universitare. 

Atmosfera creată se poate exprima mai bine 
poetic: 

A fi şi a nu ști 


De o vreme-ncoace 
cartea nu mai place!... 
Apărute-n țară, 

la apus de seară, 
tot felul de şcoli, 
care dau la toți, 

fel de fel de tonţi, 
hârtii mii şi mii, 
cum c-au învăţat, 
diplome au luat, 
bacalaureat, 

poate masterat 

sau chiar doctorat. 
De vrei la palat, 
ştii că nu dă bine, 
fără doctorat. 

Vrei la primărie, 

Şi nu citeşti bine 
doctorat nu ţine, 
vreo trei facultăți 

însă au chiar toți. 

Deci nu-i de mirare, 
că-n această stare, 
n-avem cercetare 

şi avem spitale 

fără doctori şi 

fără mâncare. 

Se fac multe fără rost 
sub deviza, 

„ţara te vrea prost”. 
Învăţare, cercetare, inovare, 
declinare, conjugare, 

nu îţi trebuiesc prea tare. 
Adunarea şi-nmulţirea 
stăpânesc azi omenirea. 

Partea III 


INOVAREA ÎN VIAȚĂ 
ȘI PĂCATELE EI DIVINE 


Creaţie şi creatori. Oameni, Eroi şi Zei 


Năzuinţele omului, pe termen lung, sunt 
orientate spre a-l scoate pe acesta din anonimat 
faţă de semenii săi. În afara relaţiilor acestuia 
cu cei care-i dau viaţă, omul caută legătura sa 
cu creatorul suprem şi pe alte căi, şi două dintre 
acestea sunt ştiinţa şi arta, contribuind astfel la 
dezvoltarea culturii. 

Ştiinţa şi arta sunt cele mai profunde 
expresii ale creativităţii umane şi au la originea 
originilor un caracter discontinuu. Cele mai 
mari creaţii ştiinţifice sau artistice par a veni de 
nicăieri, spun unii, de la Dumnezeu, spun alţii 
sau de la indivizi geniali, spun de regulă 
istoricii. George Emil Palade, laureatul 
Premiului Nobel pentru medicină, introducea şi 
o nuanță de programare a marilor descoperiri 
spunând „Ca să realizezi fapte mici trebuie să-ţi 
propui fapte mari, ca să realizezi fapte mari 
trebuie să-ţi propui fapte foarte mari, ca să 
realizezi fapte foarte mari trebuie să-ți propui 
fapte geniale, iar ca să realizezi fapte geniale 
trebuie să te fi ales Dumnezeu pe tine pentru 
aceasta”, ajungând, după cum se vede, tot la 
divinitate. 

De la mai mulţi creatori de excepție am 
reţinut ideea că de multe ori creațiile au apărut 
nu se ştie de unde în mintea lor, singura sarcină 
fiind aceea să le descarce într-o expresie reală, 
perceptibilă şi pentru ceilalţi. 

Cultura are un caracter continuu, de 
acumulare, culegând de regulă roadele ştiinţei 
sau artei. La sfârşitul secolului al XIX-lea, s-a 
propus o definiţie care leagă cultura de natura 
umană şi anume de acea capacitate a oamenilor 
de a clasifica experienţele trăite, de a le codifica 
şi de a le transforma în simboluri. 

Rezultă o primă legătură între cele trei 
categorii, prin aceea că ştiinţa şi arta produc, 
ambele, rezultate care contribuie la creşterea 
culturii. 

Există însă şi o relație inversă, când 
cumulul de cunoştinţe sau creaţii artistice, 
constituite în cultura acumulată până în acel 
moment, poate să devină o masă germinativă 
pentru noi explozii de rezultate ştiinţifice sau 
artistice. Acumulările cantitative şi salturile 
calitative, ar spune Marx. 

De fapt, filozofia uneşte toate aceste 
categorii, filozofia ştiinţei, filozofia artei, 
filozofia culturii, fiind instrumente deja uzuale 
în abordarea legăturii reciproce trilaterale a 
acestor noțiuni. Filozofii au lansat de regulă 

temele pentru care se caută o explicaţie, artiştii 
au căutat imagini sau simboluri care să le 
prezinte mai sugestiv, iar oamenii de ştiinţă, cu 
nivelul de cunoştinţe deţinut la momentul 
respectiv, au încercat, bazându-se pe 
cauzalitatea faptelor, să le explice în mod 
ştiinţific. Când niciunii nu au reuşit, tema 
respectivă a trecut în domeniul divinității şi a 
devenit obiect de activitate al bisericii. 

Temele uzuale au fost spațiul, timpul, 
lumina, întunericul, materia, energia, binele, 
răul etc., căutându-se explicaţii privind geneza, 
cauzalitatea şi eventual relaţiile dintre ele. La 
început, toate au fost considerate de natură 
divină, găsindu-se apoi explicaţia ştiinţifică, în 
timp, pentru o parte dintre acestea, sau 
descoperindu-se realitatea obiectivă a acestora. 

Ştiinţa şi arta au origini comune în 
capacitatea de gândire a omului şi anume în 
imaginaţia şi viziunea acestuia legate de 
necesitatea de explicare a unor întâmplări 
curente. Oamenii geniali, care au previzionat, 
iniţiat sau realizat deschideri de noi domenii, au 

fost de regulă atât oameni de ştiinţă, cât şi 
filozofi sau artişti. 

Poate cea mai mare controversă din istorie 
referitoare la o problemă filozofică, nerezolvată 
ştiinţific mult timp, a fost cea referitoare la 
concepția privind poziţia Pământului, respectiv 
a Soarelui în sistemul planetar. Concepţiei 
geocentrice a lui Aristotel (Pământul este 
centrul Universului, iar Soarele şi celelalte 
planete orbitează în jurul lui), venită din 
antichitate, opunându-i-se concepţia 
heliocentrică a lui Nicolaus Copernicus 
(Soarele este centrul sistemului planetar). 
Biserica susținea concepția geocentrică, iar 
geniali oameni de ştiinţă, precum Giordano 
Bruno, au plătit cu viaţa şi Galileo Galilei şi-a 
petrecut ultimii zece ani din viață în arest la 
domiciliu pentru fermitatea susţinerii noii 
concepții. 

În urma viziunii lui Nicolaus Copernicus 
(1473-1543), sacrificiului lui Giordano Bruno 
(1548-1600), fermităţii lui Galileo Galilei 
(1564-1642), dezvoltărilor matematice ale lui 

Johannes Kepler (1571-1630) şi geniului lui 
Isaac Newton (1643-1727), care în lucrarea 
Philosophiae Naturalis Principia Mathematica, 
apărută în 1686, a integrat cunoştinţele de până 
atunci în ceea ce priveşte mişcarea corpurilor 
cereşti, s-a reuşit să se explice una din 
problemele filozofice importante legate de 
dualitatea lumină - întuneric, prin explicarea 
succesiunii zi - noapte. Natura luminii rămânea 
însă în continuare necunoscută. 

Observaţii privind lumina s-au făcut de 
când este lumea, fenomene însoțite de efecte 
luminoase la fel (focul, fulgerul), însă primul 
eveniment care însemna un început de control 
asupra acestor fenomene a fost în 1752, când 
Benjamin Franklin (1706-1790) a inventat 
paratrăsnetul, prima confirmare experimentală a 
existenței sarcinilor electrice în atmosferă, dar 
şi a faptului ca omul le poate controla. Cu toate 
aceste realizări, obţinute prin experimentări, 
natura luminii încă rămânea necunoscută, atât 
ca geneză, cât şi ca transmitere. 

Evoluţia cunoaşterii luminii este un caz de o 
remarcabilă intuiţie artistică, care precede 
conceptele ştiinţifice. Conectat la problematica 
filozofică a vremii, după studiile făcute în 
Germania, Mihai Eminescu (1850-1889), scria 
în 25 octombrie 1886 în poezia „La steaua”: 


La steaua care-a răsărit, 
E-o cale atât de lungă, 
Că mii de ani i-au trebuit 
Luminii să ne-ajungă. 


Este foarte clară ideea de propagare, de 
existenţă a unei viteze de transmitere a luminii, 
noţiuni care nu erau clarificate la acel moment 
în mediile ştiinţifice. 

În aceeaşi poezie, găsim într-o altă strofă: 


Icoana stelei ce-a murit 
Încet pe cer se suie 

Era, pe când nu s-a zărit, 
Azi o vedem, şi nu e. 

din care rezultă fără dubiu ideea existenței 
luminii independent de sursa care a produs-o în 
contextul spaţiu-timp, a emisiei cu intermitențe; 
la altă scară, ideea de cuantă. Aceste idei se vor 
clarifica ştiinţific mai târziu de către un alt 
geniu, Albert Einstein (1879-1955), care, în 
prolificul an 1905, a publicat o serie de articole 
prin care explică natura duală a luminii, de undă 
şi cuantă (Un punct de vedere euristic privind 
producerea şi transformarea luminii-ideea de 
cuante, Annalen der Phisik, 17 martie 1905, 
efectul fotoelectric, pentru care a luat Premiul 
Nobel în 1921) şi legătura dintre masă şi 
energie, o altă problemă filozofică, lansată cu 
mult timp în urmă şi încă nerezolvată la acea 
vreme. 

Putem spune că relația artă-ştiință a 
funcţionat în cazul intuiţiei, respectiv explicării 
fenomenelor luminii. Mihai Eminescu a fost 
astfel un precursor al lui Albert Einstein. 


Din exemplele precedente rezultă că există 
o serie de asemănări între ştiinţă şi artă. Ambele 

îşi culeg informaţiile, se inspiră din realitate, 
din observaţiile cotidiene, dar şi din cumulul de 
cultură existent la acel moment. Ambele se 
bazează pe imaginaţie, pe intuiţie, pe viziune şi 
tot ambele sunt creatoare de simboluri. 


Vizionarii din artă şi ştiinţă devin eroii, 
idolii vremurilor lor, unii chiar rămân pe o 
perioadă mare de timp în această poziţie, dar nu 
devin niciodată zei. Este o diferență mare, 
similară relaţiei finit-infinit. 

Zeus nu a stat la masă nici măcar cu 
Hercule. 

Stațiile Timpuri Vechi 


Doamne, ce repede mai trece timpul! Parcă 
ieri ne jucam în curtea şcolii, în clasa întâi, 
adunați care de pe unde, cu speranțele şi 
temerile lui. Nu socializaserăm anterior în 
niciun fel, acolo, în acea perioadă, nu exista 
grădiniță, singura preocupare fiind prin jurul 
casei, eventual cu animalele domestice nelipsite 
din nicio gospodărie. Mă uitam la ceilalți cu 
sentimente amestecate şi, pe măsură ce trecea 
timpul, începeau sa se creeze prietenii, 
duşmănii, cu băieții. 

Niciun fel de relație cu fetele. Un fel de 
teamă, de sfială, de ruşine mă ţinea la distanță şi 
nici nu-mi propuneam mai mult. Totuşi, cu cât 
nu-mi propuneam eu mai mult, cu atâta parcă se 
aduna ceva greu de descris, care nu semăna cu 
nimic trăit anterior, mai ales față de câteva 
dintre colegele de clasă, dar şi față de altele de 
pe la alte clase, cu care ne vedeam doar în 
pauze. 

La un moment dat, pentru una din ele, Mimi 
o chema, fără ca ea să ştie, acest ceva crescuse 
atât de mult încât nu mai aveam linişte, abia 
aşteptam să vină pauzele, iar când eram acasă 
abia aşteptam să plec la şcoală. Aveam colegi 
pentru care mersul la şcoală era un chin, ceea ce 
mai târziu a devenit un chin pentru familiile lor, 
care nu ştiau ce să mai facă să le placă şcoala. 

Într-una din pauze, cu un zâmbet timid, 
Mimi a venit la mine şi mi-a întins jumătate 
dintr-o ciocolată. Nici nu mai mâncasem până 
atunci aşa ceva. 

Dar nu mâncatul ciocolatei era problema, ci 
gestul. Un flux de trăiri fizico-sentimentale, 

audio-vizuale-olfactive mi-a parcurs întreg 
corpul, astfel că în orele următoare nu ştiam pe 
ce lume trăiesc. 

Primul orgasm (am aflat mult mai târziu că 
aşa se cheamă ) l-am avut tot în clasa întâi. Nu 
avea, Doamne fereşte, vreo legătură cu 
frumoasa şi cumintea Mimi, ci cu învățătorul, 
domnul Vasilescu, care, la pronunțarea 
propoziției „Rupeţi o foaie de hârtie”, semn că 
urma o „lucrare de control”, aşa-i zicea la 
extemporal, crea o asemenea stare de emoție în 
mine încât aveam orgasm. Medicii poate ar 
trebui să aprofundeze fenomenul. Mai sunt şi 
alte emoţii care creează o astfel de stare. 


Anul pământesc XXX7. Binele - mama, 
Răul - tata, Dumnezeu - popa, era singurul 
care-i împacă temporar pe mama şi tata, ceartă 
după care aproape de fiecare dată, noi, copiii, 
eram bătuţi. 

Mi-am început, deci, viaţa cu înlocuitor de 
Dumnezeu, popa fiind mult mai aproape de 
evenimente. De fapt, asta îşi doresc şi astfel se 

autointitulează popii, trimişii Domnului pe 
Pământ. Era o situaţie de durată, care avea să ne 
marcheze pentru totdeauna. 


Anul pământesc XX13. Situaţia s-a agravat, 
în sensul îmbolnăvirii mele. Tunelul s-a deschis 
brusc spre infinit, noile coordonate devenind 
Binele - mama, Răul - tata, Dumnezeu, dând la 
o parte orice înlocuitor. Probabil, aşa suntem 
mulţi,  nerecunoscători, ne amintim de 
Dumnezeu doar când suntem în situaţii limită. 


Anii pământeşti XX13-21, opt ani de spital 
şi şcoală. 

Alte coordonate în tunel, Binele - şcoala, 
Răul - spitalul, Dumnezeu - doctorul. Numai 
cine nu a trecut printr-o boală gravă nu ştie cum 
se uită bolnavul spre doctorul său. Fără nicio 
exagerare, ca spre Dumnezeul său. Am intrat în 
spital în clasa a şasea şi am ieşit în anul doi de 
facultate, fără a pierde niciun an de şcoală. Am 
făcut şcoala în salonul de spital, mergând la 
olimpiade şi examene cu salvarea, obţinând şi o 

serie de performanțe de nivel național ca elev 
sau student. 


Anii pământeşti XX21-28, studenţie şi 
burlăcie, sănătos fizic, ceea ce era foarte 
important, poate cu ceva sechele psihice, după 
atâta timp de spitalizare. 

Binele - mama, Răul - tata, Dumnezeu - 
munca plină de speranță. 

Succesele studenţeşti şi profesionale m-au 
adus în fața presei. 

Alina, ziaristă la cea mai vizibilă revistă a 
vremii, făcuse din mine o mică vedetă. 

Într-o bună zi, mi-a adus Almanahul acelei 
reviste, în care aveam un interviu destul de 
consistent, pe care-l realizase în urma unei 
discuţii amicale, pe o terasă. Atent mai mult la 
ea decât la fondul discuţiei, nu realizasem că 
dădusem primul meu interviu. 

Precum altădată ciocolata primită de la 
Mimi, şi de această dată darul m-a emoţionat 
profund. 

Alina era o brunetă frumoasă, inteligentă şi 
cu ceva mereu provocator. Era o prezență activă 
atât în presa scrisă, cât şi la televiziune. 

Am învăţat multe de la ea, în primul rând ce 
înseamnă să ai o prezență publică, să-ți 
construieşti o imagine şi, mai ales, să lupţi să 
ţi-o păstrezi. 

Avea să se căsătorească ulterior cu un 
celebru regizor român. 

Stațiile Timpuri Bune, eram tineri 


Anul pământesc XX28. Eram tânăr, plin de 
entuziasm şi de gânduri de viitor. 

Nimic nu mi-ar fi putut crea nici cea mai 
mică umbră de îndoială în privinţa evoluţiei 
pozitive a vieţii mele în continuare. Simţeam 
ceva, de parcă aş fi avut de îndeplinit un mandat 
de la cineva de deasupra noastră. 

Am cunoscut o fată, deşteaptă, frumoasă şi 
devreme acasă, cu care m-am însurat. Uneori, 

pe termen lung, este greu să trăieşti chiar şi cu o 
asemenea persoană. 

Unele făpturi gingaşe, cum sunt toate fetele 
la căsătorie, trec destul de repede în abuz de 
poziţie dominantă, ca să folosim termeni din 
domeniul protecţiei concurenței, şi alunecă uşor 
din poziţia de Dumnezeu spre Bine şi chiar spre 
Rău, uneori. 

În asemenea situaţie, în timp, femeia tinde 
să devină o maşina de spus „Nu”, dar care 
pretinde bărbatului să fie o maşină de spus 
„Da”. 

La prima întâlnire, a venit cu două pere, pe 
care le-am mâncat frăţeşte, fiecare câte una. 

Al treilea dar de la fete mi-a fost fatal. 

M-am căsătorit. Bine este ca, la un moment 
dat, s-o facă fiecare om, măcar odată în viaţă. 
Altfel, nici nu ştie ce pierde. 

Noile coordonate Binele - mama, Răul - 
tata, Dumnezeu - soţia. Orice soție îşi doreşte 
această postură. Bine este să poată să facă faţă 
acestei responsabilității divine şi să n-o 

transforme într-o obligație pentru partea 
cealaltă. 

Vorba unui poet: „E greu să fii Dumnezeu 
în fiecare zi”, mai ales că fiecare femeie are 
Dumnezeul ei, pe o perioadă mult mai lungă de 
timp, maică-sa, adică soacra bărbatului. Unele 
nu pot să se rupă niciodată de sub tutela mamei. 
Este adevărat că sunt şi bărbaţi care nu ies 
niciodată de sub protecţia comodă a mamei şi se 
comportă permanent ca nişte copii nematurizaţi. 
Situaţia avea să se schimbe destul de repede 
când a apărut copilul. 

Soţul, sau soția, rămân Dumnezeu unul 
pentru celălalt până apare primul copil. După 
apariția primului copil, tot sistemul de 
coordonate al noii familii se schimbă radical. 

Este de neimaginat cum o făptură aşa de 
mică şi firavă precum un nou născut poate 
schimba atât de multe în viaţa a două persoane 
mature. 


Anii pământeşti XX29-42, Binele - soţia, 
Răul - soacra, Dumnezeu - copilul. 

Într-o atmosferă aşezată de familie, la un 
moment dat, tihna de acasă este înlocuită cu 
agitația de la serviciu, într-o perioadă deloc 
liniştită pentru societatea românească. 

Pentru mulţi, care aveau şi alte năzuinţe în 
afara unei ordini impuse brutal, unde parcă şi 
pentru dorințe trebuia să ceri aprobare, 
sentimentul era de cuşcă, din care fiecare 
pândea un moment în care sistemul să rămână 
cu uşa deschisă şi să poată să plece. 

Pentru alții, care nu aveau asemenea 
dorinţe, viața era liniştită. 

Totuşi, chiar şi-n perioada de atunci, era o 
viaţă frumoasă, eram tineri. 

Învăţam, studiam, munceam, petreceam, ne 
făceam concediile la mare cu biletele cumpărate 
din februarie, şi aşa în fiecare an, neprevăzând 
nimic deosebit până la pensie. 

Stațiile Timpuri Noi 


Anii pământeşti REV 0-Y. Coordonate 
Binele: libertatea; Răul: abuzul de libertate; 
Dumnezeu: banul. 

Numai cine a trăit în România dinainte de 
1989 poate înțelege ce a însemnat pentru 
români libertatea care a urmat. Era ceva ce nu 
putea fi imaginat înainte. 

Îmi amintesc, la câteva luni de la revoluţie, 
când nişte prieteni, soț şi soţie, foşti colegi, care 
aleseseră să rămână definitiv în SUA, au putut 
să-şi sune din biroul meu, de la un telefon de 
instituţie, copilul, care era acasă în America. 

Au rămas atât de surprinşi, ştiind că pentru 
aşa ceva înainte era nevoie de aprobarea scrisă a 
unui ministru adjunct. 

Totuşi, poate fi măcar gândit că există 
noţiunea de „abuz de libertate”? 

Şi totuşi, există, dacă plecăm de la acea 
definiţie a libertăţii care spune că libertatea ta se 
termină acolo unde începe libertatea altcuiva. 

Atât de dornici de libertate au fost românii, 
încât aproape fiecare a uitat şi de necesitatea de 
libertate a celorlalţi, din ţară sau din străinătate, 
tensionând la maxim relațiile interumane sau 
între oameni şi instituții. Copiii nu mai ascultă 
de părinți, de bunici, de profesori, salariaţii 
etalează o vizibilă atitudine de nerespectare a 
şefilor lor şi, în general, toți sfidează 
autoritățile. 

Din păcate, odată cu diversele forme de 
libertate, oamenii şi-au luat şi libertatea de a fi 
nepoliticoşi. Tradiţionala politeţe a tinerilor față 
de bătrâni, a bărbaţilor față de femei, a elevilor, 
a studenţilor față de profesori a devenit o 
frumoasă amintire. 

Eram la un curs postuniversitar împreună cu 
o distinsă doamnă profesor, care avea şi o 
bogată experiență internaţională în domeniu. 
Profesional, lucrurile mergeau foarte bine, în 
sensul că audiența era interesată de conţinutul 
cursului şi acesta se desfăşura într-un foarte 
atractiv mod interactiv. 

Gazdele organizaseră masa de la prânz în 
săli diferite pentru cursanţi şi lectori, ceea ce 
lectorii au considerat că nu este bine şi, cu o 
oarecare întârziere, cauzată de continuarea unor 
discuţii, au mers la masă în aceeaşi încăpere 
unde cursanții, majoritar bărbaţi, ocupaseră deja 
toate locurile şi nu au schiţat nici cel mai mic 
gest de a oferi un loc profesoarei la intrarea în 
sală. 

Aceasta nu s-a întâmplat nici măcar când 
doamna s-a servit şi a mâncat în picioare pe 
toată durata mesei. După aceea, cursul a 
continuat normal în partea a doua a sa, la fel de 
interesant şi eficient. Mi-a lăsat totuşi un gust 
amar. 

Să se fi pierdut toată educaţia acumulată în 
sute de ani printr-o revoluţie şi o criză? 

Peste o anumită limită, aceste 
comportamente devin  antiproductive şi 
contribuie la accentuarea unui sentiment, mai 
vizibil la români decât la alte popoare, acela de 
autoblamare, de neputinţă. 

În bancurile polonezilor, polonezul este cel 
deştept, pe când în bancurile românilor, 
românul este cel prost sau cel hoț, cu excepția 
celor cu olteni. 

Uneori, acest aspect de autoblamare se 
instituționalizează. 

Cunosc un caz, când un mare savant român, 
specialist în fizică nucleară, profesor la Yale 
University, a decis să se întoarcă în ţară, 
înscriindu-se la un concurs de director general 
la institutul naţional român din domeniu. 

A câştigat concursul, dar a avut realmente 
probleme în întocmirea dosarului, deoarece 
niciun psiholog nu-i dădea un certificat că este 
sănătos mintal făcând un asemenea demers, iar 
acest certificat era o piesă obligatorie în dosar. 

Trebuie să recunoaştem, cu toate că sunt şi 
dezavantaje, că suntem totuşi norocoşi, ca 
observatori, să trăim o perioadă care cuprinde şi 
o revoluţie, sau ce Dumnezeu o fi fost în 
decembrie 1989. 

Se adunase un strat gros de prefăcătorie, de 
impostură, de oportunism, de lichelism, care ne 
acoperea, şi o astfel de schimbare radicală de 
regim oferă o mică perioadă în care ne putem 
vedea aşa cum suntem, până ne acoperim de alt 
strat, adaptat la noua epocă. 


Cei care şi-au cam încheiat socotelile cu 
activitatea ar putea fi fericiți. 

Ei măcar pot fi nostalgici. Pe vremea 
mea... ! 


Cei care au început activitatea după, iar ar 
putea fi fericiți. Nu au cu ce să se compare 
dinainte. 

Ceea ce a fost înainte învaţă la istorie la un 
loc cu epoca de piatră, sclavagismul, evul 
mediu etc., amestecate într-un manual anost cu 

istoria contemporană, reprezentată de Andreea 
Esca, Florin Călinescu, Gigi Becali şi alţii. 

Ceea ce fac ei acum se apreciază cu 
criteriile sau lipsa de criterii actuale. 


Cel mai rău este pentru cei pe care i-a prins 
nu viaţa, ci activitatea, cam pe la mijloc. 

Cum vor putea ei împăca dorul de ţară, pe 
care îl invocau înainte, de câte ori trebuiau să 
obțină o viză de plecare din ţară la câte o 
conferință de 2-3 zile, cu dorul de ducă pe 
care-l manifestă azi, când, din proprie inițiativă 
sau cu aprobarea celor care înainte le dădeau 
celebra „viza internă”, umblă pe tot 
mapamondul pentru a dobândi experienţă 
industrială din Thailanda, experiență bancară 
din Insulele Maldive, experiență în lupta 
anticorupţie din Indonezia sau experiență 
administrativă din Grecia? 

Cum vor împăca ei trecerea de la vânzarea 
de tunuri de altădată (România avea o puternică 
industrie militară) cu tunurile imobiliare pentru 
care au distrus această industrie? 

Cum se vor adapta ei, după ce au slugărit 
ani de zile un singur partid, să servească în 
paralel mai multe partide, care se tot rotesc şi se 
combină între ele la putere, după scenarii care 
scapă oricărei logici finit valente? 

Cum se vor împăca acei ce mureau de 
dragul cercetării înainte de 1989 cu declaraţii că 
sunt foarte interesaţi în prezent de cercetare, 
doar pentru că este singurul domeniu în care se 
mai pot da tunuri imobiliare? 

În domeniul cultural, acest moment al 
adevărului a distrus un mit, şi anume mitul 
„operelor de sertar”, care s-au dovedit a fi 
inexistente. 

Noroc cu contribuţiile celor din afara sferei 
artistice profesioniste să-i zicem, cărora înainte 
nici prin gând nu le trecea să intre vreodată în 
domeniul artistic. 

Aparent, s-a produs o deprofesionalizare, 
dar este poate singura alternativă la ineficiența 
profesioniştilor. 

S-a deschis şi aici o piaţă liberă. 


122 


Nicolae VASILE 
Reinventaheca omului 


Degringolada de moment din sfera 
politicilor publice în domeniul resurselor umane 
va avea efecte de lungă durată. 

Pe de o parte, sunt din ce în ce mai puțini 
copii dornici sa învețe (nu să ia diplome 
degeaba), pe de altă parte, şi dintre aceştia, o 
bună parte se pierd prin greşeli de orientare 
profesională. S-a creat o modă nefastă de 
formare a unor armate de absolvenţi de relaţii 
publice, științe politice, specialişti în 
comunicare etc., care nu devin altceva, mai 
devreme sau mai târziu, decât secretare cu 
studii superioare. 

Din puținii rămaşi şi cu dor de a învăța şi 
bine orientați conform necesităților reale ale 
societății, o altă bună parte pleacă definitiv din 
țară. 

De ce să nu discutăm şi de avalanşa de popi 
şi jurnalişti care, odată formaţi, nu fac altceva 
decât să transforme țara într-o piaţă a meseriilor 
lor, de agonie şi bocete. 

Acestea creează rating. 

Nu se observă deloc o creştere a moralității, 
corectitudinii, bunei cuviințe, ca urmare a 
activităţii acestor categorii de absolvenţi cu 
studii superioare. 

Popia devine tot mai antreprenorială, comerţ 
cu lucruri sfinte, comerţ cu sentimente, afaceri 
imobiliare cu biserici etc. 

În ceea ce priveşte jurnalismul, încă de la 
Dostoievski se cunoaşte diferența dintre un 
jurnalistist bun şi unul prost, dar nu se fac 
eforturi vizibile pentru îmbunătățirea situaţiei. 

Primul transmite realitatea, al doilea 
transmite starea sa de moment. 

Îmi amintesc un caz relatat la o televiziune 
de ştiri. Căzuse un elicopter. Jurnalista de la 
faţa locului era în extaz că a ajuns prima acolo. 
Nici gând de ceva din care să se vadă că ține 
cont de tragismul situaţiei. 

Multe din aceste personaje, care ne 
populează în mod abuziv viaţa, autodenumite 
„creatori de opinie”, de o educaţie îndoielnică, 
ceea ce se vede din multitudinea greşelilor 


124 


Nicolae VASILE 
Reinventaheca omului 


gramaticale, au devenit de o agresivitate greu de 
suportat. 

Am avut odată ocazia sa-i văd în toată 
splendoarea lor la o şedinţă naţională a unei 
organizaţii asociative a breslei jurnaliştilor. 

Au solicitat o sală la Camera de Comerţ a 
României, unde condiţia obţinerii unei gratuități 
era să accepte ca un reprezentant al conducerii 
Camerei să modereze şedinţa de deschidere. 

Ca vicepreşedinte al acestei instituţii, m-am 
trezit în situația de a deschide o astfel de 
reuniune, într-o sală plină cu sute de jurnalişti. 

Luat fiecare în parte, fiecare jurnalist 
consideră că el conduce lumea, că nu se mişcă 
nimic fără ca să fie el întrebat. Vă dați seama ce 
înseamnă mai mulţi la un loc. 

Ce a patra putere în stat? 

Ei se consideră prima şi nici asta nu-i 
mulţumeşte. 

In această atmosferă am început eu. Cu 
întrebarea dacă dânşii consideră că a crescut 
comunicarea în România după 1989. 

Evident că a urmat vacarm în sală. Cum 
poate să îndrăznească cineva să întrebe măcar 
aşa ceva, se citea pe chipurile lor. 

Dacă considerăm comunicarea ca o 
înseriere a trei activităţi, emisie, transmisie şi 
recepție, definiţia tehnică a comunicării, atunci 
eu cred că nu a crescut, am continuat eu, într-o 
puternică dezaprobare din sală. 

Putem accepta că a crescut fără precedent 
emisia, a crescut şi transmisia, pentru că 
suportul tehnic este evident superior, dar este 
foarte deficitară recepţia. 

Mai nimeni nu mai ascultă pe nimeni, toată 
lumea vorbeşte. 

Nimeni nu mai citeşte, toată lumea scrie. 

În sinea lor, toți sunt dezamăgiţi de ceva. 
Fiecare de altceva. 

Oamenii au sperat mult de la presă la 
revoluţie, dar au constatat multă dezinformare 
şi manipulare. 

Şi încă atunci era bine. 

Situaţia prezentată poetic poate va avea mai 
mult efect vindicativ. 

A fi sau a avea 


Cu „a fi”, începe prima zi, 

de când ne naştem suntem fii 

şi când mai creştem vrem să fim, 
până-nvățăm să împărțim. 

Să ai, devine viaţa ta 

când pentru „a fi”, trebuie a-nvăţa 
iar pentru „a avea”, poți chiar fura. 
Să fii îţi trebuie o miză, 

ca să creezi, cauţi o muză 

iar ca să ai, creezi o ...criză. 

Să fii, e bună omenia, 

să ai, s-a creat lăcomia. 

Pentru ca eşti, n-ai loc în viață 

iar fiindcă ai, te-ascunzi în casă. 
Să fii, e pentru totdeauna, 

să ai, doar cât îţi dă măna. 

Cu toate-acestea, vreau să ştii, 

nu este coadă la „a fi” 

ci „a avea”, e ţinta vie 

chiar de-ar fi şi pe datorie. 

Să aibă e miza tuturor, 
cei ce nu cred în viitor, 
să fie, creează şi porniri 
de genu-,„a fi sau a nu fi”. 

Staţia CVM-00 


Anii pământeşti XX42-50. Criza vârstei 
mijlocii probabil are şi ea o explicație logică, pe 
lângă o serie de aspecte paranormale. Părinții 
îmbătrânesc sau chiar dispar, copiii ajung la 
vârsta întrebărilor şi devin mai (nestăpânibili) 
de nestăpânit, iar relaţiile din cuplu se erodează 
sau chiar se întrerup. 

Este momentul în care apare un conflict real 
între ce aşteaptă societatea de la noi şi ce dorim 
noi să facem, când toți aşteaptă să avem grijă de 
copii, de nepoți, de părinţi, de bunici şi noi 
vrem să mai avem grijă şi de noi. Trebuie să 
acceptăm că omul are dreptul la viaţa şi 

dorinţele sale şi la vârsta a doua. De ce nu şi la 
vârsta a treia? 

Cum reacționează fiecare tip de om în 
această situaţie? 


Omul simplu, cu frica de Dumnezeu, 
păstrează această frică doar pentru exterior, în 
familie consideră că este feuda sa şi se descarcă 
acolo. Consideră că este păcat să-şi înşele 
nevasta sau bărbatul, dar nu este niciun păcat 
să se bată între ei. Şi se bat. 

Câştigă cine este mai tare, iar duminica 
viitoare merg împreună la biserică. 


Omul „fără Dumnezeu” şi fără un înlocuitor 
al acestuia nu simte ceva deosebit în această 
criză, pentru că el este, de fapt, într-o criză 
permanentă faţă de ceilalți şi chiar față de el 
însuşi. 


Omul complex de obicei oscilează de pe 
Dumnezeu pe înlocuitori sau invers, depinde în 
ce fază îl prinde criza. Se refugiază în ceva şi 

caută să depăşească momentul, fiind de regulă 
eficient în domeniul de refugiu. 


S-a îmbolnăvit mama de cancer şi a murit. 

Nu mânca decât verdeţuri şi lactate, 
alimente de altfel foarte sănătoase într-o 
perioadă normală, bio, produse în gospodăria 
proprie. Din păcate, a venit accidentul de la 
Cernobâl, ale cărui radiaţii au afectat în 
principal aceste alimente. 

Cu tot tratamentul făcut, nu a putut fi 
salvată. Situația mamei înainte de moarte mi-a 
creat o stare emoțională din care n-am putut ieşi 
decât începând să scriu despre ea, despre noi, 
despre familia noastră. Simţeam nevoia să 
rămână aceste întâmplări. Aşa am publicat 
primul roman. 


Noile coordonate XX42-Y. Binele - munca, 
Răul - munca, iar Dumnezeu - munca. 

Mai trecusem prin perioade de refugiu în 
muncă. Este un refugiu temporar, dar nu poate 
fi soluţia definitivă. 

A fost o perioadă de un efort fizic şi psihic 
extrem, conduceam mii de oameni, multe 
instituţii. 

Creează şi aceste activităţi o categorie de 
satisfacţii de care nu avusesem parte până 
atunci. Este fascinant când simţi oamenii de 
partea ta. Când nu-i mai simţi aproape sau tu nu 
eşti mulţumit de ceea ce rezultă din efortul tău, 
cel mai bine este să faci pasul înapoi. 

Nu-mi propusesem, nu mă credeam capabil, 
dar, odată intrat în conjunctura respectivă, 
m-am achitat onorabil de obligaţiile care le 
aveam față de societate, față de instituţiile 
conduse, față de salariaţi, dar nu şi față de 
familie. Noroc că în viaţă totul trece şi 
totdeauna există posibilitatea revenirii. Regimul 
oscilant al omului modern. Doar moartea este 
definitivă. 


Noile coordonate XX52-Z. Binele - Familia, 
Răul - Societatea, Dumnezeu - Dumnezeu. 

Sunt momente în viață când simţi cum eşti 
ajutat de Dumnezeu. Am constatat uneori cum 


1:32, 


Nicolae VASILE 
Reinventahea omului 


Dumnezeu mi-a dorit binele mai mult decât mi 
l-am dorit eu însumi. 

Eram destul de impulsiv şi reacționam 
puternic când ceva nu ieşea aşa cum îmi 
propuneam. Cu timpul, am căpătat 
înţelepciunea de a accepta şi alte variante decât 
a mea. 

Am constatat astfel că altă variantă decât 
cea pe care mi-am dorit-o inițial foarte tare, a 
produs un rezultat final mai bun. Trebuie să ai 
răbdare. 

Fiul meu îmi producea satisfacţii părinteşti 
tot mai mari. M-a întrecut pe linie. A absolvit 
un liceu şi o facultate mai apreciate, a luat 
carnet de şofer, eu nu am nici acum, a luat 
licenţa la Princeton şi doctoratul la Londra, la 
Imperial Colegge. Nici nu s-a însurat încă. 
Aceasta, ultima, nici nu mai ştiu dacă este de 
bine sau de rău. 


133 


Nicolae VASILE 
Reinventaheca omului 


Reinventarea omului? 


Într-un sistem de coordonate Bine-Rău- 
Dumnezeu, bietul om o duce din ce în ce mai 
greu. 

Populaţia creşte, resursele scad, în condiţiile 
globalizării şi libertăţilor de toate felurile, este 
din ce în ce mai greu să pună ceva deoparte, 
riscând oricând să vină unul din lumea largă şi 
să-i ia şi ceea ce până nu demult părea a fi al 
său pe veci. Vorba cântecului: 


Fie pâinea cât de rea, 
Chiar de eşti în ţara ta, 
Tot ţi-o fură cineva. 

Înainte, unii mai cu iniţiativă făceau în aşa 
fel încât îi trăgeau după ei şi pe ceilalți. Era 
vorba de afaceri locale, chiar de succes, dar care 
acum pică şi acestea. 

Prin globalizare, proiectele multinaționale 
înghit tot. Nu mai are sens competitivitatea 
locală. Acum ori eşti competitiv la nivel global 
ori nu exişti. 

Se creează pentru individ, adesea, un 
sentiment de coşmar, din care mulţi nu ştiu ieşi 
în mod corect, legal, moral. 

Unii, din ce în ce mai mulţi, încearcă să iasă 
din acest blocaj încălcând regulile pământene 
sau divine şi atunci le dau peste mână 
autoritățile sau Dumnezeu, împingându-i la 
nesupunere sau necredință. 

Omul a fost creat de Dumnezeu după chipul 
şi asemănarea sa. Modelul de referință, fiul lui 
Dumnezeu, Isus Hristos a fost trimis pe Pământ, 
să trăiască o perioadă la un loc cu oamenii, să-i 
cunoască mai bine, dar şi să le dea o pildă de 
sacrificiu, pe care fiecare ar trebui să o urmeze 

ca să-şi atingă ţintele propuse, pământene sau 
divine. 

Deci, putem spune că ţinta divină pe care ar 
trebui să şi-o propună orice creştin este să fie şi 
să acţioneze precum fiul Domnului, Isus 
Hristos. 

Țintele pământene pot fi multiple şi diferă 
de la om la om. 

Cum a fost învățat omul să tindă spre aceste 
ţinte? 

Asimptotic, adică să tragă toată viaţa spre 
atingerea lor, dar în realitate să nu le atingă 
niciodată, cu promisiunea că tot ce nu a reuşit 
să obțină în viaţă va reuşi pe lumea cealaltă. 

Dacă gândim în termenii teoriei matematice 
a sistemelor (1), aceasta ar însemna un răspuns 
de ordinul I, cu o evoluție exponențial 
asimptotică spre o ţintă, iar undeva, în timp, în 


(1) Maria Niculescu, Nicolae Vasile, Epistemologie — 
Perspectivă  interdisciplinară, Editura Bibliotheca, 
Târgovişte, 2011, p. 159. 

această evoluţie, este linia de separație între 
lumea noastră şi lumea cealaltă. 

Grigore Moisil, foarte bun cunoscător al 
teoriei sistemelor, spunea cândva că orice om 
poate deveni academician, singura deosebire că 
unii ajung în timpul vieţii, alţii după aceea. 

În principiu, oamenii simpli, cu frica lui 
Dumnezeu, şi-au însuşit această situație, 
cumulând în credință şi muncind în linişte, în 
speranța că fiecare îşi va atinge ţinta sa. 

Pentru aceştia nu sunt premize reale să se 
schimbe ceva major. Ei par a nu depinde de 
nimic în ceea ce fac, dar, din punct de vedere 
economic, aceştia practic nu există. Aceştia 
desfăşoară o activitate de subzistență, 
neinteracţionând cu fluxurile economice de 
produse şi valori. Nu vând, nu cumpără decât 
strictul necesar, nu desfăşoară activități 
purtătoare de taxe şi impozite, dar beneficiază 
de servicii subvenţionate de stat, precum 
sănătate, educație, administrație etc. 

Nici măcar comunismul, care nega fățiş 
credința, nu cred că a constituit un pericol real 

pentru biserică, credința rămânând puternică şi 
în condiţiile de interdicţie, prin fenomenul de 
atracţie creat pe principiul „fructului oprit”. 

Dacă analizăm din punct al teoriei entropiei, 
conform căreia schimbarea stării de fapt a unui 
sistem este favorizată de un aport „energetic” 
din exterior şi de acceptabilitatea schimbării din 
interior, niciuna din religii nu este afectată de 
un pericol real de schimbări radicale, pentru că 
impuls de schimbare din exteriorul lor nu 
există, factorii politici fiind mulţumiţi de rolul 
pacifist al religiilor pentru populaţie, iar 
provocarea din interior a unor schimbări 
radicale iar nu există, pentru că membrii 
sistemului sunt relativ mulțumiți. Criza 
economică nu pare a fi lovit niciuna dintre 
instituţiile religioase majore. 

Singurul pericol instituţional pentru acestea 
este disputa între diferitele religii pentru 
mărirea numărului de enoriaşi şi a teritoriilor de 
răspândire şi influenţă. 

Deci, având în vedere relativa stabilitate la 
nivel macro a religiilor, înseamnă că modelul de 

referinţă religios pentru om se păstrează. Nu 
este în niciun pericol, dar, date fiind condiţiile 
grele şi instabile pe care trebuie să le suporte 
individul în epoca pe care o trăim, pare a se 
schimba modul în care omul îşi va atinge 
propriile ţinte, în special oamenii complecşi 
care îşi propun să fie eficienţi. 

Dacă aplicăm teoria entropiei la nivelul 
omului, a individului, nu a noţiunii de om, 
atunci lucrurile se schimbă. 

Aportul exterior în sensul schimbării este 
mare, datorită tentaţiilor multiple la care este 
supus. Gradul de acceptabilitate a posibilei 
schimbări în interiorul său, este, de asemenea, 
ridicat, datorită  frustrărilor legate de 
nesiguranța zilei de mâine pe care o simte. 

Aceştia, în lumea complexă în care trăim în 
prezent, tind spre un comportament oscilant, în 
care perioadele de avânt şi entuziasm alternează 
cu cele de cădere şi deznădejde, specifice 
fenomenelor ciclice  criză-relansare. Dacă 
revenim la gândirea sistemică, modelată 

matematic (2), aceasta înseamnă un răspuns de 
ordinul II. Numai că, spre deosebire de 
comportamentul asimptotic exponențial 
dinainte, care avea o evoluţie unică, 
comportamentul oscilant poate avea trei feluri 
de evoluţii: oscilant convergent, care se apropie 
exponențial din ambele direcţii de o ţintă, 
oscilant permanent în jurul unei ţinte sau 
oscilant divergent, care se îndepărtează 
exponențial de ţinta propusă. 

În termeni umani, aceasta înseamnă că omul 
îşi poate atinge de mai multe ori în viață ţintele 
propuse, dar tot de atâtea ori îşi poate pierde 
echilibrul. 

Inclusiv de ţinta divină omul complex se 
apropie tot oscilant, cazul cel mai fericit este 
dacă reuşeşte să se apropie într-un mod oscilant 
convergent şi să spere că, cu oscilațiile 
respective, se va apropia cât mai mult de 
Dumnezeu în viaţă, restul rămânând să se 
întâmple după. 


(2) Idem, p. 160-161. 

Pe termen lung, evoluţia spre stabilitate, 
dorită de oricine, care prevede şi promisiunea 
tipică oricărei religii, că ar putea continua şi 
după moarte, nu mai este unica variantă. 

Este doar una din trei (oscilant convergent), 
celelalte două variante (oscilant permanent şi 
oscilant divergent) ne prezintă un om care va fi 
într-un permanent dezechilibru şi care nu va 
mai avea nicio continuitate în credinţa vieţii de 
după moarte, specifică tuturor religiilor. 
Aceasta ar putea măcina din interior orice 
sistem religios, dacă, numeric, oamenii doritori 
de eficiență devin preponderenţi. Este puţin 
probabil însă, pornirea naturală a omului fiind 
spre simplitate, chiar şi dacă inventând în viață 
răsplata este anticipată. Sunt relativ puţini cei 
care se încumetă s-o facă. 

Criteriile după care poţi evolua convergent 
spre o ţintă sau te poţi depărta de ea depind de 
constrângerile sistemului şi de rezistența 
omului. 

În teoria sistemelor, acestea se numesc 
criterii de stabilitate. 

Această oscilație, prezentată anterior, 
reprezintă reversibilitatea omului în credinţă şi 
este încă un factor pozitiv. Negativă ar fi o 
depărtare stabilă de ţintă, adică un om 
dezechilibrat permanent şi aceasta nu este 
prevăzută nici măcar de modelele matematice. 

Dar ţintele omului nu pot fi doar referitoare 
la credință. Acestea pot fi de diverse feluri, pot 
fi în iubire, în avere, caracterul oscilant 
manifestându-se în mod similar, trecând din 
plus în minus în mod repetat, convergând sau 
nu spre o situație stabilă. 

Din alt punct de vedere, cred că este şi o 
problemă de alegere a țintelor şi de eficiență. O 
alegere a unor ţinte uşor de atins va crea 
totdeauna probleme după aceea şi-l va introduce 
pe om într-o stare de comportament oscilant, cu 
alternanţe de împliniri şi dezamăgiri. 

Alegerea unor ţinte foarte greu de atins 
poate crea frustrări. 

Privit din punct de vedere matematic, 
religia, de orice fel, se aseamănă cu socialismul, 
deşi ele nu se agreează reciproc. Ambele sunt 

sisteme de ordinal I. Ţinta finală pe termen lung 
a religiei este Raiul, iar al socialismului este 
Comunismul a toate îndestulător. Toţi aşteaptă 
în linişte să atingă ţinta finală şi nu mai sunt aşa 
de interesaţi de prezent. 

Datorită acestui mod de funcţionare, aceste 
sisteme nu intră niciodată în crize, dar sunt 
ineficiente economic. 

Religia şi socialismul se mai aseamănă şi 
prin faptul că ambele resping evoluţia oscilantă 
a vieții. Pentru ambele, un divorţ sau o 
schimbare a țării reprezintă ceva rău. 

Ateii şi capitalismul au şi ei o asemănare 
similară, ambele concepte reprezintă sisteme de 
ordinul II, care mizează pe eficiență, îşi ating de 
multe ori ţintele, dar tot de atâtea ori se 
depărtează de ele. Ambele funcţionează ciclic, 
creând adesea crize a căror periodicitate se 
poate calcula. 

Țintele se pot şi schimba, nu sunt veşnice. 

Un prieten, acum filozof, şi încă unul 
celebru, îmi povestea când era tânăr despre 
dorința lui de viață. Căuta o fată deşteaptă, 

frumoasă prin acea frumuseţe pe care ţi-o dă 
deşteptăciunea, care se vede în priviri. Spunea 
el că astfel de ţinte se găsesc printre profesoare, 
avocate, jurnaliste, doctoriţe etc. Concluziona el 
că cea mai mare densitate de astfel de femei 
poți întâlni la târgurile de carte, pe care el le 
frecventa curent. 

Şi i-a dat Dumnezeu ce şi-a dorit. S-a 
căsătorit cu o profesoară pe care a întâlnit-o la 
un târg de carte. 

Când m-am întâlnit cu el după ceva vreme, 
îmi spunea, plin de satisfacția lucrului bine 
făcut, că este bucuros că a reuşit sa-şi mărite 
nevasta, că i-a găsit un soț bun, a fost la nunta 
ei şi totul a decurs ca şi cum ar fi fost tatăl şi nu 
soțul ei. Nu puteau continua aşa, el lua masa la 
mama acasă şi, după ani de căsătorie, ea mânca 
singură acasă, el dorea bibliotecă, ea dorea 
teatru etc. A murit singur. 

Moartea filozofului 


Când noi ne jucam, tot anul, 
el îşi scria mereu jurnalul, 
când noi căutam fetele 

el se-ascundea cu cărțile. 
Fiind bolnav a făcut 

cu alţii educaţie, 

precum liftierul spitalului, 
secretarul de partid, 

ce revelaţie, 

care se fălea, ca omul, 

că a citit ceva de Marx, 
Decameronul. 

Când noi abia păşeam 

în carieră, cu bucurie, 

el discuta cu Ţuţea, 

abia ieşit din puşcărie. 
Noi ne construiam casa 
iar el se bucura, 

că şi-a măritat nevasta, 
pentru că avea el o idee, 
să nu împarţi filozofia 

cu-o femeie. 

Nici după Revoluţie, 
pentru filozofie, 

n-a fost o evoluţie. 
Socialismul ştiinţific 

a dat miniştrii, 

din unii filosofi de duzină 
s-au făcut jurnalişti 

iar adevărații filozofi 

au rămas, în continuare, 
proscrişi. 

Nu i-a plăcut calculatorul 
şi nici măcar telefonul, 
fiindu-i la îndemână 

doar scrisorile de mână. 
Aşa am şi aflat, 

când ultima mea scrisoare 
s-a întors cu menţiunea 
„Destinatarul decedat”. 

Globalizarea, mai ales cea informațională, 
conduce la o mai bună posibilitate de a te 
informa şi a face comparații. 

Suntem adesea porniţi să judecăm porniri 
temporare, legate de vârstă sau de diferite 
situaţii particulare, drept schimbări definitive în 
viaţa oamenilor, îi catalogăm pe viaţă negativ 
şi, din fericire, constatăm mai târziu ca nu a fost 
aşa. 

Este cazul tipic al relațiilor dintre generații. 

Generaţia actuală consideră o situație 
deosebită, periculoasă, explozivă, că tinerii 
refugiați în lumea virtuală pierd legătura cu 
lumea reală, pierd sensibilitatea, pierd dorința 
de a relaționa în realitate şi în timp real. 

Am avut o ocazie să constat că nu este aşa, 
că au tot ce trebuie să aibă un om în el, chiar 
dacă petrec mai multe ore pe zi în faţa 
calculatorului. 

Am participat odată la o întâlnire cu elevi de 
la un liceu din Baia Mare pe tema „Omul şi 
calculatorul”. 

Eu eram avocatul omului, iar d-l Varujan 
Pambuccian, care nu este doar politician, ci şi 
un matematician marcant, era avocatul 
calculatorului. 

În sală erau peste 600 de elevi de liceu, toți 
mari amatori de calculator, gălăgioşi. Creau o 
atmosferă de stadion. Profesorii de la alte 
discipline erau afectați de faptul că se simțeau 
neglijați, atât ei, cât şi disciplinele lor de studiu. 
D-l Pambuccian a „înrăutățit? şi mai mult 
situaţia, provocându-i cu îndemnul să ridice 
mâna cine are acasă calculator. Evident că a 
urmat un răspuns în proporţie de masă cu 
mâinile ridicate, gest însoţit şi de un zgomot 
infernal de aprobare. 

Eram de-a dreptul stresat de modul cum, în 
situaţia creată, aş mai fi putut echilibra situaţia 
în favoarea omului. În situaţia respectivă, ei ar 
fi interpretat că a fi în favoarea omului ar 
însemna a fi împotriva calculatorului. 

Mi-a dat Dumnezeu o inspiraţie de moment 
şi am continuat cu două întrebări în acelaşi mod 
interactiv de comunicare. 

Le-am cerut: să ridice mâna cine are acasă 
câine? 

A urmat un răspuns afirmativ aproape de 
același entuziasm ca în cazul calculatorului. 
Întrebarea următoare a făcut linişte totală în 
sală. 

Întrebarea era dacă ar dori să schimbe 
câinele real cu unul electronic. 

A urmat o discuţie foarte interesantă şi 
echilibrată. 

A doua întâmplare aş categorisi-o la 
capitolul „Frica de Dumnezeu păzeşte pepenii”. 
Era undeva, la ţară. Un bătrân, care reuşise la 
viaţa lui să adune tot ce-i trebuia la bătrâneţe, 
era hărțuit permanent de o gaşcă de vecini tineri 
Şi leneşi, care-i mai erau şi rude. La ţară sunt 
sate în care toţi sunt rude cu toți. 

Învăţaseră rosturile casei şi umblau pe acolo 
ca la ei acasă. Furau cu grijă, dar din ce în ce 
mai mult. Sperau ca bătrânul să nu se prindă şi 
astfel mecanismul să se perpetueze. 

Întâi au furat mâncare, apoi bani, apoi ţuică, 
apoi carne de porc, după tăierea porcului de 

Crăciun. Furau cu măsura ce presupunea efortul 
fizic al unei persoane. 

Văzând că merge şi profitând de lipsa mai 
îndelungată a bătrânului de acasă, din motive de 
boală, băieţii şi-au dezvoltat capacităţile de a 
fura, au trecut la lucruri mai voluminoase. Au 
furat fânul din pătul şi apoi porumbul din podul 
casei, unde se putea intra doar prin interior. Era 
vorba de patru căruțe de porumb. După fiecare 
fază de furt, bătrânul făcea câte o plângere la 
poliţie, aşa doar să-i mai sperie. De fiecare dată, 
poliția făcea un dosar pe care îl trimitea la 
parchet şi de fiecare dată, la solicitările unora 
sau altora, binevoitori, bătrânul îi ierta. 

La un moment dat, bătrânul a murit şi 
dosarul şi-a urmat cursul. 

Hoţul a fost condamnat la închisoare cu 
executare. Era în acel moment în Spania şi nici 
prin gând nu-i trecea că, deşi Justiția 
pământeană este în agonie, a lucrat Justiția 
divină. 

La intrarea în ţară, la poliția de frontieră, a 
fost arestat şi dus direct în puşcărie. A început 

agitația specifică. Rar am văzut oameni cu bun 
simţ care să-şi recunoască vina. Nici măcar 
atunci când sunt prinşi în flagrant. Creează o 
atmosferă în jurul lor ca şi când ceilalți sunt de 
vină pentru că au fost ei prinşi. 

Mama hoţului a mers la moştenitorul 
bătrânului, rugându-l cu cerul şi cu pământul 
să-l ierte, că are familie grea, că n-a ştiut ce face 
şi aşa mai departe. 

Moştenitorul, nefiind prea implicat şi 
interesat în moştenirea de acolo, a semnat până 
la urmă o hârtie prin care se menționa că-l 
iartă, liniştind astfel toată hoarda de leneşi din 
spatele hoțului. 

Le-a stricat liniştea o scrisoare de la 
judecătorie, care a venit după un timp, şi care 
comunica sec: „Dreptul la a ierta nu se 
moşteneşte, se continuă executarea pedepsei”. 
Atunci au realizat ce rău este să fii neiertat de 
cineva care a murit şi să nu mai aibă cine să te 
ierte. 

Curtea bătrânului a rămas de atunci 
neatinsă. Nimeni nu a mai îndrăznit să ia nici 

măcar un fruct din pom fără să întrebe, deşi 


moştenitorii mai aveau destule obiecte de 
valoare acolo. 

Oameni și structuri 


Vine o vreme când curentul epistemologic 
pozitivist ne împinge să găsim modele 
matematice în domenii aparent fără nicio 
legătură cu exactitatea şi predictibilitatea 
specifică ştiinţelor exacte. 

Comportamentul ființei umane în contact cu 
diverse structuri este unul dintre aceste 
domenii. 

Poate fi acesta modelat matematic? Să nu 
uităm că cibernetica s-a născut pornind din 
domeniul psihologiei. 

În anii 1938 (volumul I) şi 1939 (volumul 
II) medicul român din Turnu Severin, Ştefan 

Odobleja a publicat lucrarea „Psychologie 
consonantiste”, la Editura Maloine din Paris, în 
care explică, în termenii teoriei sistemelor de 
astăzi, diferite  reglări de mărimi din 
comportamentul organismelor vii, utilizând 
ideea de conexiune inversă (feedback). 

În anul 1943, matematicianul american 
Norbert Wiener, realizează aplicații ale 
conexiunii inverse, independent, în reglarea 
tirului artileriei din aviație, în timpul războiului, 
iar în 1947 propune termenul de cibernetică. 

In 1948 publică în MIT-Press lucrarea 
„Cybernetics or control and communication in 
the animal and the machine”, în care extinde 
cibernetica de la animale la maşini, iar în 1954 
în lucrarea „The human use of human beings- 
Cybernetics and society”, extinde cibernetica şi 
la societate. 

Autorul termenului definea cibernetica drept 
ştiinţa atingerii unei ţinte indiferent de condiţii. 
Oare nu este de imaginat că se poate extinde la 
fel de bine în privinţa țintelor omului? 

Conform teoriei sistemelor, care stă la baza 
ciberneticii, un sistem poate ajunge la o ţintă fie 
asimptotic, exponențial, dintr-o singură direcţie, 
sistemele de ordinul I, fie oscilant, din două 
direcţii, având o evoluţie convergentă spre ţintă, 
oscilantă permanent față de ţintă sau divergentă, 
care se depărtează oscilant față de ţintă, 
sistemele de ordinul II. 


O altă latură a ştiinţei, termodinamica, a 
introdus o noţiune cu un impact major în 
explicarea şi a altor fenomene decât cele din 
domeniul gazelor. 

Este vorba de entropie, introdusă în 
termodinamică de către Rudolf Julius Emanuel 
Clausius, fizician şi matematician german, în 
1865 şi în economie de Nicolae Geogescu- 
Roegen, matematician şi economist român, care 
a activat în România şi în SUA, în 1971. 

Conform teoriei entropiei, probabilitatea 
trecerii unui sistem dintr-o stare în alta este cu 
atât mai mare cu cât există un aport extern mai 
mare, favorabil schimbării (schimb de căldură 

cu exteriorul, în cazul termodinamicii) şi 
schimbarea propusă este acceptată în interiorul 
sistemului, nu există agitaţie internă împotriva 
schimbării (temperatura, ca măsură a agitaţiei 
termice este mai mică, în cazul termodinamicii). 


Aceste două teorii ne ajută în interpretarea 
unor comportamente umane, la nivel individual 
sau colectiv, în contextul noilor condiţii în care 
omul este nevoit să trăiască. 


La nivelul individual, prin prisma teoriei 
sistemelor, este clar că omul, care în trecut se 
încadra în cea mai mare parte într-o evoluţie de 
ordinul I, cu ţinte, dorințe, năzuinţe pe termen 
lung, fără excese, trece în proporţie din ce în ce 
mai mare spre o evoluţie de ordinul II, oscilant, 
parte convergent spre nişte ţinte prestabilite, 
parte oscilant permanent sau chiar divergent în 
jurul aceloraşi ţinte. 

Ținta divină a omului este modelul religios, 
în cazul creştinilor este lisus Hristos. Cu cât se 

apropie mai mult de comportamentul acestuia, 
cu atât omul se simte mai împlinit sufleteşte. 

Prin prisma teoriei entropiei, probabilitatea 
schimbării spre bine a stării omului creşte odată 
cu creşterea aportului extern în direcţia 
schimbării şi cu creşterea acceptării interne a 
acelei schimbări.(3) 

Aportul extern reprezintă relația cu 
Dumnezeu şi cu societatea, iar acceptarea 
internă o reprezintă mulţumirea de sine. 

lată cum, plecând de la entropie, ajungem la 
explicarea modelul triunghiular al păstrării 
echilibrului psihologic uman, modelul celor trei 
împăcări, „Împăcarea cu Dumnezeu, cu lumea 
ŞI cu tine însuţi”. 

Partea care evoluează negativ în acest 
triunghi este împăcarea cu societatea, din ce în 
ce mai greu de înţeles şi de acceptat, probabil 
din motive economice. 

Românii trăiesc în prezent două feluri de 
stres economic: primul, legat de schimbarea 


(3) Idem, p. 173. 

orânduirii politice din 1989, care, prin 
economia de piaţă, îi pune pe toți în competiţie 
cu toţi, iar al doilea prin criza globală, care îi 
afectează aproape pe toţi în întreaga lume. 

Limitarea resurselor conduce la 
dezumanizarea omului într-un mod de 
neimaginat, intrând în competiţie chiar şi cu 
animalele. 

Unii pescari din Delta Dunării au ajuns să 
taie ciocul pelicanilor pentru a nu mai mânca 
peştele, acesta reprezentând o resursă comună 
pe care omul şi-o dispută cu păsările. 


Uneori se ajunge la rezultate proaste la nivel 
individual, când, în acelaşi om, teoria 
sistemelor şi teoria entropiei lucrează simultan. 
Omul îşi alege o ţintă pe care, conform teoriei 
sistemelor, dacă ai instrumentele necesare (pile 
şi relaţii) şi resurse (bani), o poate atinge. 
Probabilitatea de a obține şi rezultate bune în 
acea poziţie, conform teoriei entropiei, este însă 
redusă, dacă nu ai şi gradul de acceptare a 
sistemului. 

Ceea ce este de înțeles din această 
demonstraţie este că există o determinare 
cantitativă matematică a şanselor de reuşită, pe 
care fiecare trebuie să şi-o autoevalueze când 
inițiază ceva. Dacă aceste şanse sunt 
nesemnificative, cel mai bine este să stai în 
banca ta şi să laşi pe alţii. 

În general, se crede că oricine poate să facă 
orice, ceea ce conduce la rezultate proaste. Este, 
dacă mai era nevoie, încă o demonstraţie asupra 
unei situaţii în care indivizi total lipsiţi de 
aptitudini, pentru a-şi satisface o dorință 
extremă de a ocupa anumite poziţii, produc 
dezastre din nepricepere şi asta doar pentru că 
funcţia de auto-acceptabilitate internă nu le 
funcţionează corespunzător. 

Conform aceleaşi teorii a entropiei, o 
inacceptare în sistem anulează practic tot 
aportul extern pe care poți să-l ai sub formă de 
resurse sau relaţii. 

Vezi rezultatele dezastruoase ale multor 
politicieni sau factori de decizie impuşi în 
sistem. 

Există şi situaţia reciprocă, când oameni 
providenţiali, care ar putea schimba radical 
soarta unei colectivităţi, cu o mare acceptanţă în 
sistem, ori nu primesc aportul extern (fonduri, 
sprijin politic), şi aceasta este vina sistemului, 
ori nu acceptă dânşii, şi aceasta este vina lor. 
Vezi cazurile gen Mugur Isărescu, Andrei 
Pleşu, Klaus Johanis etc. 

Un exemplu notoriu în istorie este cel al lui 
Mahatma Ghandi, care cu un aport extern 
nesemnificativ a reuşit rezultate extraordinare, 
datorită unei uriaşe acceptabilități interne 
proprie lui (împăcare de sine), cât şi externe, 
din partea societății indiene din acea perioadă. 

Este cazul tipic al oamenilor cu charismă. 


La nivelul familiei, aportul extern poate fi 
material, sub forma de salarii, ajutor de la 
părinți, moşteniri etc., sau moral, de la preot, 
naşi, prieteni, colegi etc. 

Contribuţia părinților la aportul extern poate 
fi însă şi un factor de scădere a înţelegerii 
interne, care să scadă entropia evoluţiei spre 

bine a familiei. Acceptabilitatea internă este 
înţelegerea între membrii familiei. 

Probabilitatea reuşitei unei familii constă 
deci în aport extern şi înţelegere în interiorul 
familiei. 

Pare banal şi  subînțeles, dar se 
demonstrează după cum se vede şi utilizând 
teoria entropiei. 


La nivelul unei instituţii, în principiu este la 
fel ca într-o familie, doar că, având în vedere 
numărul mare de membri şi atribuțiile mai 
diferenţiate ale acestora, apar probleme diferite 
Şi la aportul extern şi la acceptabilitatea internă. 
Administraţia este răspunzătoare pentru aportul 
extern material, pentru contribuția fiecărui 
angajat la aportul extern, dar şi la consumul 
intern. 

Sindicatele răspund doar de participarea 
membrilor săi la câştigurile personale, de toate 
felurile, legate de instituţie şi contribuie la 
acceptabilitatea internă. 

Având în vedere faptul că instituţia este un 
joc de sumă constantă între aportul extern (care 
în principiu înseamnă nivelul salariilor) şi 
acceptabilitatea internă (care înseamnă gradul 
de mulţumire a salariaţilor), maximul entropiei 
trebuie găsit în jurul unor valori medii. 

Dacă acest maxim nu este găsit, valoarea 
probabilității de atingere a unei stări mai bune 
scade şi instituţia se dezechilibrează. 

Cele mai multe firme româneşti s-au 
dezechilibrat sau chiar au dispărut după 1989 
deoarece aportul extern al acestora a scăzut 
drastic, fie prin pierderea exporturilor, fie prin 
decapitalizarea răuvoitoare. 

Pierderea exporturilor a avut loc fie prin 
pierderea pieţelor externe prin repoziţionarea 
României în alte zone de influenţă faţă de cea 
anterioară, fie prin pierderea competitivităţii 
tehnice şi comerciale legate de lipsa fondurilor 
de investiţii, fie prin mijloace frauduloase ale 
unor cercuri interesate în valorificarea 
imobiliară a clădirilor sau terenurilor. 

Contribuţia administraţiilor la aportul extern 
al unor firme, în loc să fie pozitivă, a fost 
inversă, aceştia fiind interesaţi mai repede în 
falimentarea acestora pentru  valorificări 
ulterioare imobiliare. 

Decapitalizarea răuvoitoare s-a făcut de 
obicei fraudulos pentru valorificarea în alte 
interese a activelor firmelor. 


La nivelul ţării, putem spune că România 
stă bine la aportul material extern. 

Intră mulți bani în ţară din exporturi, din 
investiții interne şi ar putea intra şi din 
Fondurile Structurale ale Uniunii Europene. 
Aportul moral extern este, de asemenea, ridicat 
prin intrarea în instituții internaționale 
puternice, gen Uniunea Europeană, NATO, care 
înseamnă aport de încredere cum poate nu a 
avut țara în întreaga sa istorie. 

Acceptabilitatea internă este însă 
dezastruoasă. Această gâlceavă permanentă 
care se propagă de la nivelul conducerii statului 
până nivelul portarilor, politiştilor etc. scade 

atât direct entropia schimbării în bine a ţării, 
prin scăderea acceptabilității interne, dar şi 
indirect, prin scăderea aportului extern din 
domeniul investiţiilor străine şi absorbției 
Fondurilor Structurale. 

Este o concluzie matematică de care factorii 
politici ar trebui să ţină cont. 


La schimbarea din 1989, acceptabilitatea 
internă a schimbării era uriaşă, dar aportul 
extern a devenit diferit de zero abia după 
întâlnirea de la Yalta. 

La scară istorică, situaţia Independenţei 
Indiei reprezintă un caz unic când o ţară şi-a 
schimbat starea politică având un aport extern 
foarte mic, dar nu zero, în schimb o 
acceptabilitate internă foarte mare, bazată pe 
principiul nonviolenţei, promovată de liderul 
spiritual al acestei revoluţii, Mahatma Ghandi. 
Este singura revoluţie nonviolentă din istorie. 


La nivelul Europei, aportul extern este în 
scădere, exportul fiind afectat negativ de 

concurenţa ţărilor emergente, iar importul creşte 
datorită preţului resurselor energetice primare. 
Acceptabilitatea internă scade în Europa 
datorită primirii de forţă de muncă externă mai 
puţin educată, deşi bine pregătită profesional. 
Deci, probabilitatea evoluţiei economice şi 
sociale spre bine a Europei scade. 


La nivel mondial, odată cu consumarea 
resurselor fosile, aportul extern nu va mai 
consta decât în materiale regenerabile (biomasă, 
culturi care se refac periodic etc.) şi energii 
regenerabile (soare, vânt, biogaz, 
biocombustibil etc.). 

Această viitoare situaţie a fost conştientizată 
de Nicolae Georgescu-Roegen încă din 1971, 
de la prima criză petrolieră şi ruperea legăturii 
dintre dolar şi aur. 

Acceptabilitatea situaţiei este departe de a fi 
satisfăcătoare la nivel global, având în vedere 
existența unor cercuri interesate în dominaţia 
resurselor fosile, care reprezintă încă baza 
afacerilor în prezent. 

Mişcarea ecologistă este puternică, dar nu 
suficient de puternică pentru a ajuta omenirea 
să-şi pregătească un viitor mai bun. 

Omul ciclic 


Motto: 


În fața adevărului lumesc, 
eu nu mă-nclin, 

ci doar mă îndoiesc. 

În fața adevărului divin, 
neîndoindu-mă, 

adânc mă-nclin. 

( Corneliu Berbente) 


Într-o viziune sistemică, omul funcționează 
ca o multitudine de sisteme cu reacţie inversă, 
care au ţinte divine sau pământene şi răspund la 
perturbațiile externe din ce în ce mai puternice 
şi mai diversificate. 

Echilibrarea sa ţine de o serie de senzori şi 
traductori incluşi, invizibili, dar foarte eficienți. 
Un caz când o bună parte din aceşti traductori 
nu funcționează îl reprezintă omul beat şi se ştie 
care este diferența de comportament faţă de cel 
treaz. 

Acela este omul mai aproape de cel real, 
cel beat. In rest, comportamentul omului este 
dictat de funcţionarea sistemelor naturale de 
reglaj încorporate. 


Țintele divine sunt date de diversele religii 
prin profeții acestora. Şi acestea au 
instabilitatea lor, provenită din disputele tot mai 
agresive de origine prozelitistă dintre diversele 
religii. 

Evoluţia spre aceste ţinte se face, evident, 
exponențial asimptotic, creând speranța 
atingerii lor pe lumea cealaltă. Din punct de 
vedere sistemic, acesta este un răspuns de 
ordinul I. Aşa sunt construite toate modelele 
religioase. 


168 


Nicolae VASILE 
Reinventaheca omului 


Numărul şi diversitatea țintelor pământene 
sunt într-o continuă expansiune. Elementele de 
noutate creatoare de stres la nivelul individului 
sunt legate de creşterea accelerată a populaţiei 
Pământului, de conştientizarea epuizării 
resurselor (mişcarea ecologistă) şi globalizare. 
Dezvoltarea rețelelor informatice creează 
posibilitatea omului să se compare cu alții, de 
oriunde de pe Pamânt. Este foarte greu pentru 
individ să-şi păstreze un echilibru impus de 
țintele divine, dar în acelaşi timp să asigure un 
confort economic pentru el şi familia lui la 
nivelul standardelor internaţionale. Creşterea 
posibilităţilor de informare îl face pe om mai 
greu de guvernat, mai greu de manipulat, mai 
greu de satisfăcut, pentru că are totdeauna 
tendința de a se compara. 

Totul, în obţinerea şi păstrarea echilibrului 
uman, este modul cum acesta îşi alege ţintele. 
Dacă omul îşi alege ţinte greu de atins, riscă să 
aibă frustrări, datorită imposibilității atingerii 
lor. Dacă îşi alege ţinte fezabile, atunci intră în 
alternanțele specifice reluării unor cicluri. 

Aceste variante îl fac pe om să-şi aleagă câte 
două sau mai multe ţinte, cu mai multe 
constante de timp. Din punct de vedere 
sistemic, oamenii care au posibilitatea să îşi 
atingă ţintele, intră în situaţia modelată de un 
răspuns de ordinul II. 

Societatea construită pe baza economiei de 
piață liberă crează multor oameni posibilitatea 
să îşi atingă multe ţinte de natură economică în 
termene relativ scurte, dar şi să decadă tot atât 
de des. Aceiaşi oameni vor fi puşi în situația de 
a o lua de mai multe ori de la capăt. 

Doar că răspunsul la acest tip de sistem nu 
mai este unic, ci are trei variante, dintre care 
doar una este convergentă spre echilibru. 
Celelalte două sunt dezechilibrate sau foarte 
dezechilibrate. 

Oamenii care intră în aceste dezechilibre pot 
fi pierduţi pentru religie, ineficienți pentru 
familie şi chiar periculoşi pentru societate. 
Aceste perturbații de natură socio-economică 
globală pot schimba esența comportării umane 
la nivel de individ. 


170 


Nicolae VASILE 
Reinventaheca omului 


În această situaţie, se poate pune problema 
atenuării unor aspecte de eficiență a economiei 
de piaţă liberă, în favoarea unor măsuri de 
îmbunătăţire a echilibrului social. De asemenea, 
libertatea individuală şi dreptul la informare pot 
suferi, tot în favoarea echilibrului social. Dar 
aceste măsuri vor fi eficiente doar dacă se 
aplică la nivel global; altfel, diferența de 
eficiență poate produce alte perturbații inter- 
regionale. 

Ciclicitatea vieţii omului, atât cea materială 
cât şi cea sentimentală, poate crea senzația 
trăirii mai multor vieţi succesive şi omul 
modern trebuie să fie pregătit psihic pentru o 
astfel de abordare. 

Spre deosebire de omul dogmatic, religios 
sau politic, care nu are decât un singur început 
şi un singur sfârşit, omul ciclic trebuie să fie 
pregătit psihic pentru a parcurge mai multe 
cicluri materiale sau sentimentale în cursul 
vieţii sale. 

Existenţa omului, cu urcuşurile şi coborârile 
sale, trăită de când lumea, încercată a fi 

explicată chiar şi prin teorii matematice, ne 
dezvăluie astăzi un om cu porniri de expansiune 
alternate cu căderi. 

În momentele pozitive, de creştere ale vieţii, 
are tendinţa de a-şi supraestima importanța, 
uneori la dimensiuni cosmice, să se considere 
părtaş la salvarea universului. Este adevărat că, 
dacă eforturile sale s-ar uni cu ale altor 
persoane asemenea, pot avea avea loc efecte 
pozitive la nivel global, printr-un aport 
considerabil de entuziasm. 


Omul și Pământul 


Ca o furnică cu un elefant 

se luptă omul cu Pământul, 
raportul pare inegal, 

iar speranţele spre bine 

sunt în zadar. 

Când însă furnicile se adună, 
în ruinare, mai multe la un loc, 
pot face foarte mult rău, 

mai tare ca un foc. 

Din vremuri fără capăt, 

planeta mamă l-a ajutat pe om, 

i-a dat tot ce îi trebuie, 

de când a coborât din pom. 

A venit însă momentul 

când trebuie să ajute el Pământul. 
Oamenii pot ajuta planeta, prin iubire, 
când se vor împreuna în bine, 

Şi prin artă şi ştiinţă pot ajuta, 

când energiile lor pozitive se vor aduna. 


Un instrument semnificativ în încercarea 
omului de a fi util societății este creaţia. 
Creatorul este o excepţie, nu o regulă, din 
păcate. Acesta are de înfruntat atât 
neînţelegerea celorlalți, dar de multe ori şi 
neînţelegerea lui cu sine. Există creaţii 
costisitoare sau necostisitoare, obositoare sau 
neobositoare, dureroase sau  nedureroase, 
optimiste sau pesimiste, etc, dar toate caută să 
realizeze o mai bună înțelegere a existenţei 
tuturor, să deschidă noi orizonturi pentru toți 

prin ceea ce văd sau simt numai unii. De cele 
mai multe ori, creatorii nu beneficiază de 
roadele viziunii lor. În tentativa creaţiei, ei îşi 
pun uneori viaţa în joc pentru a fi crezuți. 


Alternativele creaţiei 


Să vezi ce nu fac alţii 

şi să faci tu, 

este o onoare, 

aceasta se cheamă inovare. 
Este sclipire, nu întâmplare, 
oboseşte, dar nu doare. 

Să observi ce alţii fac, 

le aduni, 

le pui cap la cap, 

adaugi ce faci tu, 

apoi le legi cu sufletu”. 
Dacă citeşte cineva, 

ŞI îi va plăcea, 

aceasta proză se va chema. 
Este muncă multă, chinuitoare, 
te oboseşte şi chiar doare. 

Cu poezia este altceva, 

nu poți să scrii, 

oricâte vei vedea, 

vei observa 

sau vei sintetiza. 

Poezia nu-i un scris, 

poezia e un vis. 

Ai vrea ceva, nu poți avea, 

ai vrea să fii, dar cum nu ştii, 

ai vrea să faci, nu ai cu ce, 

brusc, te trezeşti 

şi începi să scrii. 

O poezie iese, de ai har, 

dacă nu, strici somnul în zadar. 

Dacă nu am, nu fac, 

nimic nu mai pot fi, 

la ce folos atunci mai m-aş trezi? 

Să mă trezesc şi să mai scriu o poezie 
sau să dorm somnul lung cât o vecie? 


Cei care se încumetă pe calea creaţiei intră, 
mai devreme sau mai târziu, în contradicţie cu 
timpul. Aceştia au permanent sentimentul că nu 

le ajunge timpul pentru definitivarea creaţiei 
lor. Lupta cu timpul devine principala lor latură 
antagonistă. Contrastul dintre omul creator şi 
cel sărac cu duhul este acela că cel din urmă are 
totdeauna timp cât îi trebuie. Mai există o 
categorie de oameni care duc o mare lipsă de 
timp, aceia care sunt de acord cu zicala 
americană “time is money”. 

Permanenta luptă a omului cu timpul a făcut 
obiectul multor poezii sau eseuri filizofice. Mai 
adăugăm o încercare. 


Lupta cu timpul 


Săraci cu duhul, care aţi fost, 
neavând în față gândul, 

aţi tras la viață, prea mulţi ani, 
dar n-aţi luptat cu timpul. 


Cei la care şcoala v-a plăcut, 
la carte v-a fost gândul 

şi vă lipseau destule cărți, 
dar nu v-a lipsit timpul. 

De sănătatea greu v-a încercat, 
nu v-a-nghițit Pământul, 
aceasta fiindcă Dumnezeu, 

v-a dat să aveţi timpul. 


Aţi rezistat şi la iubiri, 
când vă venea sfârşitul, 

de câte ori durerea de iubit, 
vă lua din faţă timpul. 


În viață multe poţi să faci, 
poţi să-ţi culegi fructul 
propriei tale munci, 

dacă nu pierzi timpul. 


Şi-n poezie poţi fi tu, 
iluminându-ţi gândul, 
pe care ţi-l dă Dumnezeu, 
de ştii să ţii în loc timpul. 


Dar spre sfârşit, cănd ar părea 
că bate-n toate vântul, 

nici să iubeşti nu prea mai vrei, 
că n-ai mai avea timpul. 


Dorinţele nu se opresc, 
ele-şi păstreză rândul 

chiar şi în vârstă când veţi fi, 
de nu le-opriţi voi timpul. 


Să lăsaţi timpul în voia lui, 

să vă ajute traiul, 

n-aveţi ce vreţi, să vreți ce-aveţi, 
pregătiți din timp Raiul. 


Omul aflat pe latura crescătoare a unui ciclu 
de viață, indiferent de felul de activitate pe care 
o desfăşoară, are sentimentul pozitiv al 
transformării tuturor posibilităților în realități. 
El intră într-un cerc virtuos, când orice realizare 
atrage după sine alta şi tot aşa, până când începe 
să creadă că este predestinat binelui. Adesea, 
omul îl uită sau îl desconsideră pe Dumnezeu, 
apreciind succesele ca pe un merit exclusiv al 
său. Schimbările regimurilor politice crează 

adesea o euforie a existenței tuturor 
posibilităţilor care, dacă nu este bine gestionată, 
poate conduce la rezultate negative. 


Euforia creșterii 


Mare bucurie ar putea să fie, 
c-a plecat o lume 

ce nu te lăsa să ai viaţa ta. 
Ar veni, se spune, 

o vreme minune, 

când o să trăim 

fără să muncim. 

Unii se făleau, 

alţii demonstrau, 

prea mulţi leneveau. 

Eu însă-am muncit 

ŞI am construit, 

am muncit pe brânci 
chiar mult timp de-atunci. 
Apă de n-aveam, 

fântână săpam, 

bani de n-am avut, 
bancă am făcut. 

Chiar de-i peste mine, 
Soarele apune, 

numai sigla mea 

stă sus ca o stea 

în adâncul nopţii 
când dormeau cu toții. 
Dumnezeu, de-ar fi, 
chiar mi-ar mulțumi, 
că-n ograda sa, 

a apărut o stea, 

să-i ia din grijă, 

o mare tarla. 


Când ajunge să dea cu capul de pragul de 
sus, omul se întoarce brusc către divinitate, pe 
care o recunoaşte şi căreia îi cere explicit 
sprijinul. Recunoaşte că euforia creşterii l-a 
facut să nu fie mai ponderat şi mai prevăzător, 
devine îngrijorat în ceea ce ce priveşte viitorul 
său şi în final ajunge la a cere sprijinul 
divinității. 

Tristeţea căderii 


Darul Domnului ce vine 

şi tot vine către mine, 

mă ajută, mă conduce 

Şi tot duce 

într-o bună viaţă dulce. 

Dar ce-aduce se şi duce, 

tot ce urcă se şi surpă. 
Spune-mi, Doamne, ce e bine, 
să mai cred sau nu în tine? 
Spune-mi, Doamne, ce urmează, 
o mai fi bine cu mine ? 
Spune-mi, Doamne, ce mă ţine? 
Dragostea şi datoria 

celor care țin la tine. 


Speranţa unei reveniri spre bine a omului 


căzut se îndreaptă spre latura divină, iar aceasta, 
la rândul ei, îl îndreaptă spre apropiații lui, spre 
cei care ţin la el. Este astfel şi un îndemn 
adresat omului de a nu se îndepărta de semenii 

lui, mai ales atunci când îi merge bine, pentru 
că viața poate să-l întoarcă la ei. Este o imagine 
a ciclicităţii evoluţiei umane. Omul ciclic este şi 
un simbol al eficienţei, pentru că intrarea în 
evoluţia ciclică are loc după atingerea unei 
prime ţinte. 


Omul ciclic 


Doamne, de mă rog la tine 
o s-ajung în Rai poimâine, 
ce fac azi şi ce fac mâine? 
Gândeşte mereu spre bine 
dar bazează-te pe tine, 

nu pe speranțe deşarte 

sau ajutoare divine. 
Nicidată nu ceda 

orice ți se va-ntâmpla. 
Dacă cedezi când e bine 
nu-ți va fi bine poimâine, 
dacă cedezi când e rău, 

va fi vai de capul tău. 
Când îți merge, toţi te-ascultă, 

când nu-ţi merge, toţi te uită, 
ia-o de la cap şi luptă. 
Alege-ţi ținte multiple, 
niciodată nu-s prea multe, 
pe oricare o ajungi, 

orice drum o să apuci, 

te ajută iar să urci. 

Nu uita nici de părinți, 

nu uita nici de bunici, 

că la fel ca ei ajungi. 

Nu uita de Dumnezeu, 

te va ajuta la greu. 


Din punct de vedere sentimental, evoluția 


vieţii este specifică şi mult mai nuanţată. Pentru 
orice persoană, imaginea fiinţei care speră să 
apară în viaţa sa şi s-o iubească, apare întâi în 
vis, ca o nalucă. Când întâlneşte în realitate pe 
cel sau cea care seamănă cu modelul său 
mental, are loc ceea ce numim “dragoste la 
prima vedere”. 

Iubirea din vis 


Din spuma mării, din nisip, 
din cer, deodată a apărut, 
ca un val de culoare 

şi tot visul meu s-a rupt. 


De unde vine Doamne, 
de undeva de sus? 

de ce nu stă odată, 

s-o “ntreb ce are de spus? 


Mister deasupra-i, de ajuns, 
sub ea, multe mistere, 

are ea oare o viaţă a ei? 
gândeam eu prin visare. 


Ce ştie ea oare despre noi? 
de bune şi de rele. 

Are ea nervi, are ea timp, 
de gândurile mele? 

Ce să fac, Doamne, ca s-o văd, 
mai des şi mai de-aproape, 
oriunde-n cer sau pe Pământ, 
aş trece şapte ape. 


Azi noapte am zărit-o iar, 
părea din altă lume, 

priveam spre ea, mă întrebam, 
e real sau e-o minune? 


În vis, eu i-am trimis un gând, 
făra urmă de speranță, 

dar s-a-ntors ca o lumină, 

şi m-a lovit direct în față. 


Şi aşa mi-a umplut gândul, 
de creaţii, de mister, 
câte-un pic, cu a mea ființă, 
începusem chiar să sper. 

Să visăm la altă lume, 

e oare tot ce ne dorim? 
nu putem clădi o viață, 
pe care s-o şi să trăim? 


Fă Tu, Doamne, în viaţa asta, 
tot ce vrei şi tot ce ştii, 

ŞI adu acea nălucă, 

din al Tău cer, printre cei vii. 


Aşa este, iubirea e a voastră, 
spre voi tocmai ea coboară, 
faceţi ce vreţi şi ce ştiţi, 

dar nu o lăsaţi să moară. 


Cu toată iubirea din voi, 
nu prea ştiţi ce este bine, 
pentru ale voastre nevoi, 
ați uitat chiar şi de Mine. 

Apariţia în viaţa sa a persoanei iubite îl 
transformă total pe om. Aristotel spunea despre 
prietenie că este ”un suflet în două trupuri”. 
Iubirea este şi mai mult, contopeşte două suflete 
şi două trupuri, devenind un suflet reunit într- 
un trup reunit. 


Când iubeşti 


Când iubeşti, aşa într-o doară, 
incluzi în tine încă o persoană. 
Tot ce e al ei, te doare, 

tot restul lumii dispare. 

Nici nu ştii cum e mai bine, 
oricum este o minune, 

care vine sau nu vine, 

n-o poți alunga sau ţine. 

Când n-o ai, îi duci lipsa, 
când o ai, îi duci grija. 
Totdeauna îi vrei bine 

chiar de e sau nu cu tine. 

Debutează cu un altruism total, cu o 
acceptabilitate deplină a unuia față de celălalt, 
cu un deosebit devotament reciproc al celor doi. 
Grija unuia faţă de celălalt devine totală. 


Pentru că exişti 


Pentru familie, frați, părinţi, 
unii vii, alţii sfinţi, 

din cei vii, unii veseli sau trişti, 
trebuie să exişti. 


Pentru admiratori sau iubiţi, 
buni, nebuni sau tâmpiţi, 
că-i respingi sau îi admiţi, 
că sunt veseli sau trişti, 

e deajuns să exişti. 


Fiindcă totuşi exişti, 

pe Pământ, nu-n poveşti, 
nu uita, să manânci, 

să respiri, să iubeşti, 

nu uita să trăieşti. 

Dependenţa unuia faţă de altul se manifestă 
prin insuportabilitatea despărţirilor de orice fel, 
prin necesitatea de a fi mereu în contact direct 
sau indirect. Despărţirile conduc la dureri 
aproape fizice. 


Dor 


Mereu, când dorm, te am în vis, 
când mă trezesc, te am în gând, 
deschid calculatorul tot sperând, 
c-o să primesc, cât de curând, 
măcar un rând. 


Mereu, când pleci, mă doare-un gând, 
că nu eşti bine, că nu mai vii, 

aş vrea să ştiu de tine, cât de puțin, 

să îmi trimiţi un mic semnal, 

măcar în gând. 

Când te întorci, vreau să te văd 

cât de curând, aş vrea să râd, 

să-ți povestesc, cât pot de mult, 

dar iar nu pot şi iar mă doare-un gând, 
că stau la rând. 


Vreau iar să dorm şi sper să pot, 
în somn, pot deseori să zbor, 

să vin la tine, oriunde-ai fi, 

ca împreună, să putem fi, 

cum mi-ai promis, măcar în vis. 


Confruntarea realității virtuale a unei iubiri 
cu realitatea crudă a vieții normale conduce la 
încercarea de a găsi modele mai mult sau mai 
puţin realizabile, chiar cu trimiteri la trăirea în 
vieţi paralele. 

Eu, Tu și Noi 


Dacă aş avea mai multe vieţi, 
în viaţa asta aş fi "Eu", 

ca să învăţ să te iubesc, 

să te cunosc, zile şi nopți. 


În viaţa a doua aş fi "Tu", 

să-ţi cunosc bine sufletu', 

să nu greşesc, să te-nţeleg, 
chiar şi atunci când îmi spui nu. 


A treia viață aş fi "Noi", 

la bune, rele, la nevoi, 

să ne luptăm, să le răzbim, 
lucrând tot timpul amândoi. 


Este nevoie de trei vieţi 

să ştim să ne adunăm, 

când trebuie să ne ajutăm, 
ca să fim în "Noi", perfecţi. 

Dar avem numai o viaţă, 

e doar o şansă să fim "Noi", 
să-ncercăm, pe cât posibil, 
să dăm timpul înapoi. 


Ar mai fi şi o a doua, 
dacă Domnul ne permite, 
să dăm trecutul înapoi 

şi viitorul înainte. 


Inacceptabilitatea trecutului şi durerea 
prezentului fac imposibile viitorul unei iubiri 
sau viitorul persoanelor implicate. Acestea nu 
apar din “spuma mării”, ci au o serie de 
angajamente şi obligaţii materiale, juridice, 
divine, care fac să devină imposibilă împlinirea 
unei iubiri. Apar primele îndoieli. 

lubirea imposibilă 


Eşti o mare de iubire, 

precum un ocean de apă, 
dar poți trăi mari regrete, 
dacă pe nimeni nu adapă. 


A pus Domnul ordine 
în cuvânt de cremene, 
să-şi păstreze cu toţi rândul 
precum i-a ordonat timpul. 


Într-o lume-aleatoare, 

unde unul poate moare, 
altul ţine în loc rândul, 
că la sete nu-i e gândul. 


Doamne, ce vină am eu 
că mi-e sete, vreau să beu, 
să mă îmbăt de iubire, 

dar n-am cale pân-la tine. 


193 


Nicolae VASILE 
Reinventaheca omului 


Să schimbi Doamne ordinea, 
să vină şi ziua mea, 

cu ordinea ta de-acum 

ne prefaci pe toţi în scrum. 


Doamne,-n marea ta iubire 
nu există doar un bine, 
fiecare sclav al tău 

are un bine al său. 


De la îndoieli la reproşuri nu este cale 
lungă. Se trece de la "Pentru că exişti” la "De 
ce exişti”, de la "Când iubeşti” la "Când nu 
iubeşti”. 


Când nu iubeşti 


Când nu iubeşti e cel mai bine, 
n-o să rupi nimic din tine, 

nu întrebări, nu frământări, 
nici un gând că poţi să mori. 
Tot controlul e la tine 
te-aranjezi cum îţi convine. 

Fetele sunt mai bărbate, 

îşi fac singure de toate. 
Management, antreprenoriat, 
să-l ia dracu' de bărbat, 

c-a apărut o minune, 

nu-ţi trebuie ființa vie, 

poţi să-l cumperi la cutie. 
Şi-atunci când găseşte unul, 
stă mereu spre el, cu fundul, 
că nu mai contează tontul, 
azi contează numai contul. 
Băieţii, la rândul lor, 

de iubire nu mai mor, 

au computerizat totul 
rezolvă numai cu contul. 

O brută cu bani mulți, 

cât o mie de copii culți. 

Nu mai este armonie, 

nu mai este poezie, 

calcul rece pe hârtie. 


Apar primele semnale ale intenției de rupere 
Şi găsirea unor justificări interioare ale acesteia, 

fiecare pe partea lui. Lumina devine întuneric. 
Conştientizarea unei rupturi devine tot mai 
reală. 


Şi totuşi trece 


Cândva, pe când 

primeam mesajul tău, 

era precum 

trimis de Dumnezeu, 

nimic pe lume 

nu era mai sfânt, 

el îmi umplea pe loc 

întregul gând. 

Eu mă gândeam la tine 

atât de mult, 

că toți din Jur înțelegeau, 

dar tu te-ai prefăcut. 

Azi nici măcar 

nu mai tresar 

când văd mesajul tău 

că vine iar. 

Azi este ca al tuturor, 

fără inimă şi fără dor. 
Tu trebuia să te cuprinzi 
de acel farmec sfânt, 
acum o ştiu prea bine, 
dar tot aşa de bine ştiu 
că n-a fost pentru mine. 
Eu te-am privit, 

de la început, 

smerit, ca pe-o icoană 
dar tu ai vrut să fii 

doar o cucoană. 

Eu am văzut în tine 

pe Maria, Sfânta şi eterna 
iar tu erai, de fapt, 
Maria Magdalena. 


Ruptura nu poate fi făcută însă aşa de uşor. 


Scoaterea persoanei pe care o incluseseşi în tine 
este o operaţie grea şi dureroasă, este ca şi cum 
ai rupe o parte din tine. Speranţele unei reparaţii 
rămân Şi acestea fac şi mai dificilă despărțirea. 
Rememorarea întregului istoric încearcă să 

explice neîmplinirea iubirii cu speranța unei 
reveniri sau cu disperarea unui sfârşit tragic. 


Neîmplinire 


Pentru că existai, 

era suficient la început, 
era o bucurie 

dar nu putea 

la infinit să ţie. 

Să exişti şi pentru mine 
era pasul următor, 

a fost cu mult mai bine 
dar tot fără niciun viitor. 
Să fii cu totul, 

pentru mine, 

acceptul tău 

dădea semne că nu vine. 
Am încercat, ai evitat, 
am insistat, ai ezitat, 
am disperat, ai refuzat. 
Te-am căutat, te-am adorat, 
chiar te-am divinizat. 

Simt deja că nu e bine, 
că nu formăm un tot 
dar eu te vreau într-una 
Şi o să fac ce pot, 

să-mi luminezi viaţa, 
să fii a mea de tot. 

De soarta nu mă ajută, 
mai mult eu nu mai pot, 
nu voi mai fi acelaşi, 
voi fi bolnav, 

voi fi nebun 

sau voi fi mort. 


Intoarcerea la dimensiunile cosmice ale unei 


poveşti de dragoste nu face decât să amplifice 
durerea despărțirii, regretele după ceva ce ar fi 
putut fi, dar se încheie şi cu speranţa unei noi 
încercări. Trecerea unei comete are multe 
similitudini cu trecerea unei mari iubiri, atât 
prin efecte, cât şi prin unicitatea lor. 

Cometa trece 


Un univers avem şi-i plin de stele 

dar tot atât de încărcat de pete negre. 
Stelele, un simbol al rispei de lumină, 
oricât ar fi de mari, de energie pline, 
sunt totuşi fără forță, faţă de petele vecine. 
Petele negre, cu-atâta energie concentrată, 
nu lasă nici lumina afară să răzbată. 
Acest hăţiş de pete şi de stele, 

un infinit de umbre şi lumini, 

pe care timpul pare să îl schimbe, 

e totuşi fix în ciclicitatea lui. 

Doar cometele nu-s fixe, 

nu repetă acelaşi drum, 

cometa vine şi-apoi trece, 

de parcă ei i-a fost destul. 

Dar ce lasă-n urmă, Doamne, 
apără-ne dacă poți, 

să putem trăi pe urmă, 

s-avem copii şi nepoți. 

Tot astfel este şi iubirea, 

vine de unde nu ştii, 

şi îţi frânge apoi mintea 

de cu greu poţi să-ți revii. 
Având atâta energie, 
universu-i totuşi rece, 

unde iubire nu este, 

nimic nu-i cald şi totul trece. 


Dar acesta nu-i sfârşitul, 
omul din atât nu piere, 
caută altă iubire, 

găseşte altă durere. 


Momentele negative îl fac pe om să se simtă 


presat de spaţiul care îl înconjoară. Incepe prin 
a crede că poate salva Universul şi termină 
simțind că acesta pică pe el, îl striveşte. Dar nu 
se teme să o ia de la capăt. Căutarea unei noi 
iubiri face parte din tendinţa umană de a găsi 
fericirea. Confucius spunea: "Fericirea este a 
celor care ştiu să o facă să aştepte”. Cu alte 
cuvinte, fericirea este a celor ce o caută 
permanent. Oare, aşa să fie!... 

